Isaías 44 - Holy Bible [Aymara Bible 1997] - (Isa 44)\n“Jacobon marcapa, Israel, jichhajj ist'ita, sirvirejja, nayan ajllisita.\nNayätwa jumar uscusir Tatitumajja, janïra taycaman puracapat nascta ucqhatpachwa jumarojj sayt'aysma yanaparacsma, Jesurún, Jacobon marcapa, jan ajjsaramti, sirvirejja, nayan ajllisita,\nwasaran nayajj uma jalayä, waña orakensti jisc'a jawiranac jalayaraquï. Wawanacamarusti mä machak jacañ churä, bendicionajjsa jupanacjjarojj apayaniraquïwa.\nUcasti suma karpat pastjamaw jilani, jawira thiyan jilasir saucer uñtata.\nMaynisti saniwa: ‘Nayajj Tatitunctwa’, maynisti: ‘Jacobon wawapa sataraquïniwa’, maynisti amparaparojj kellkasiraquiniwa: ‘Tatitunctwa’ sasa, jupan sutipjjarusti Israel sutimpwa yapt'asiraquini.”\n¿Qhitis nayampi tinct'ayasispajja? Arsuspan ucatsti saraquitpan cunäquitejj jupajj uca. ¿Qhitis nayratpach cunatejj khepar lurascani uc yatiyejja, uqhamaraqui jichhas sasqui cunatejj lurascani ucjja?\nUcampis ch'amañcht'asipjjam, janirac ajjsarapjjamti, nayacuchapï arstjja, yatiyaractsa nayratpacha cunatejj lurasiñapäqui ucjja, jumanacasti take ucanacjja uñjapjjtawa. ¿Utjiti yakha diosasti nayat sipanjja? Janiw yakha imantasiñajj utjquiti; janiw yakha dios uñt'cti.”\nTake qhitinacatejj c'ari diosanac lurapqui ucanacajj janiw cunäpquisa, uqhamaraqui uca c'ari diosanacaru munasipqui ucanacajj janiw cunataquis asquïquiti. Qhitinacatejj uca c'ari diosanacar yupaychapqui ucanacasti lokhe juyqhunacawa, ucatpï jichhajj mä p'enka uñjasipjjanejja.\nQhititejj yupaychañataqui yakha diosanac lurqui cheka diosäcaspas uqhama, uca jakejj inamayaw urunacsa apt'asi.\nUca diosanacar yupaychirinacasti p'enkachjataw uñjasipjjani. Uca diosanac luriristi jakequiwa. Take ucanacatejj taripäwi urun uñstapjjaspajja jisc'achjataw qhathatipjjaraquispa.\nUñjañäni cunsa herrero jakejj luri: Cincelap catu, ucatsti q'illimi ninaruw junt'uptayaraqui metaljja, ucatsti martillompi lek'susaw cunjämarutejj munqui uqhama apsu. Wali ch'amani amparapampiw irnakaraqui. Ucampisa, herrerotejj jan mank'caspajja, ch'amapajj tucusjjaspawa, janitejj umsa umcaspajja, mäquiw karjtaraquispa.\nJichhajj diosanac luririru uñjaraquiñäni. Jupajj reglapampiw take medidanaca catoke, ucatsti lapisampi, compasapampiraquiw sum dibujsu, ucat mäquiraquiw escoplo sat herramientampi irnakañ kallti, uqhamwa mä diosjja lursu jaker uñtata jan ucajj cunja sumäquitejj jakejj ucar uñtatsa, ucatsti mä temploruw ucharaqui.\nJan ucajj maynejj cedro kokanac ayrunti ucatsti jallojj purjjatanisin jiltayi; jupanjja cedrojj utjaniwa qhuchhuñataquejja. Jan ucajj inas ciprés sata koka, jan ucajj roble kokanac munchejja, take ucanacjja pachpa ch'umirpachaw sum uñjasi suma thuru jilantañapcama.\nJaketaquejj uca kokanacajj nina phichhañataquiw wali, jisc'a lawanac apasipjje ucampiraquiw junt'uchasipjje, mayanacampisti t'ant'a lurasipjjaraqui; mayninacasti uca lawanacjja mä diosa lurasiñataquiw apasipjjaraqui, ucat uca diosar yupaychañataqui diosäcaspas uqhama.\nJan ucajj chicat madera ninaruw akayapjjaraqui, aycha cancasi uca aycha canca mank'asisajj c'uchiquiw kheparjjaraqui. Uca pachpa lawampiraquiw junt'uchasi, ucatsti saraquiwa: “cunja sumas ninajja, niyaw junt'uptascta” sasa.\nUca maderanacat jilt'qui ucanacatsti mä dios lursusiraqui, uca nayrakatan yupaycharaqui, wali achict'asisaw saraqui: “¡Khespiyita, jumaw nayan diosajjätajja!” sasa.\nUca jakenacajj janiw yatipquiti, janiraquiw amuyt'apquisa, nayranacapas juyqhuwa, janiraquiw uñjapcaraquiti, amuyunacapas k'ala ch'amact'atawa, janiw amuyt'apcaraquisa.\nJaniw amuyt'añar uscusipquiti, jupanacarojj amuyt'asiñ chuymaw jan utjquiti, ucatsti sapjjañapataqui: “Chicat maderjja naqhaytwa, ucampiraquiw t'ant'a lurastjja, aychsa ucan cancasiractjja ucat mank'aractjja; take uca jilt'atsti aca ajjtascañ yänaca luraractjja, ¡cunarutejj nayajj yupaychascta ucajj mä jisc'a lawaquiwa!”\nChekpachansa khellsa mank'caspa uqhamawa. Uca lurañajj c'ari amuyunacampi sallkjayasiñawa. Uca jakenacasti janiw khespiyasipcaniti. Janiraquiw amuyt'asipcanisa cunatejj jupanacan amparapan utjqui ucajj c'aricamaquïtapa.\n“Israel, Jacobon marcapa, amtasim jumaw nayan sirvirejjätajja; jumaw sirvirejjätajja, nayaw jumarojj uscsma. Israel, jan nayat armasistati.\nNayaw juchanacamsa, pantasitanacamsa chhaktaytjja, cunjämatejj kenayanacajj chhaktapjje uqhama. Nayan ucar cuttanjjam, nayajjay jumarojj khespiysmajja.”\n¡Alajjpacha, cusisiñat arnakasim cuntejj Tatitojj lurqui ucata! ¡Orak mankhanaca, cusisiñat arnakasipjjam! ¡Kollunaca, uqhamaraqui ch'uminaca take kokanacamampi, cusisiñat arnakasipjjam! Tatitojj jach'a cancañap uñacht'ayatap laycu, Israelar, Jacobon marcaparu khespiyatap laycu.\nJumar khespiyir Tatitumajj, acwa arsu, qhititejj jumaru janïra nascta uqhatpach usctam ucajja: “Nayätwa take cun luriri Tatitojja, nayaw alajjpacha janatatta aca oraksa sayt'ayaracta jan qhitin yanapapampi.\nUcampisa qhitinacatejj nayan sirvirejjäqui ucanacan arunacapsti phokhayapuntwa, uqhamaraqui qhitatanacajjan amtatanacapsa suma mistuyaractjja. Nayaw Jerusalenan wasitat jakenëjjañapataqui arstjja, uqhamaraqui Judá orakenquir marcanacasa wasitat sayt'ayatäjjañapataqui: Aynacht'atanacapatsti nayaw jupanacarojj sartayä.\nNayajj jach'a kotan umanacaparus ‘wañt'am’ saraquiristwa, jawiranacapas jan umani tucpan saraquiristwa.\nCiro reyirusti nayaw saracta: ‘Jumaw awatirïtajja, cuntejj nayajj muncä ucwa jumajj luraraquïta.’ Jerusalenarusti saractwa: ‘Jumajj wasitat sayt'ayatäjjätawa.’ Templorusti saractwa: ‘Cimientonacamajj uscutäjjaniwa sasa.’ ”


Hospital del Norte tuqinx COVID 19 ukamp usutanakar qullañatakiw wakichasipxi | Radio San Gabriel\nHospital del Norte tuqinx COVID 19 ukamp usutanakar qullañatakiw wakichasipxi\nLunes, Mayo 18, 2020 - 20:16\nEl Alto markanx Hospital del Norte qullañ utanx coronavirus usump ust'atanakar qullañatakiw juk'amp wakichasitaski, sawayapxiwa.\nEl Alto markanx aka urunakanx qullañ uta Hospital del Norte tuqinx wakicht'awayapxiw coronavirus ñanqha usump usutanakar qullt'añataki. Ukampis aka urunakamax uka qullañ utanx uka usump usuntatanakax qullt'ataskiwa, ukatsti yaqhipanakax waliptawayapxiwa, sasinaw qhanstayawayapxi.\nJichhax juk'amp wakicht'asitakiskiwa ukhaman jasak qullt'añataki, sawayapxiwa. Maysatx inas jutir urunakanx El Alto markanx walja markachirinakas uka usump piykatatanakax uñstapchispa aka urunakanx yaqhipanakax calle tuqinakar mistasinx jan uka usu jark'aqasiñatak amtawinaks phuqhapchiti, sasaw yatiyawayapxi.


Bible in one year - Aymara Bible 1997 - February 16\n1. “Qhititejj uywanacapata mä kachu vaca jan ucajj mä orko vacsa Tatituru sumancthapiñatac loktcani ucasti suma c'umara uywäñapawa.\n2. Qhititejj ofrenda loktcani ucajj, loktatäqui uca uywan p'ekepjjarojja amparap lokjjatañapawa, ucatsti qharinucuñapawa Tatitump Jiquisiñ Carpar mantañäquis ucawjaru. Ucatsti sacerdotenacaw altarjja wilampi patata, thiyanacata ch'ajjchsupjjani.\n3. “Qhititejj sumancthapiñatac uywa loktcani ucajj Tatitur loktañapawa, nact'ayat ofrendata, jiphillanacan liq'ipamppacha,\n4. maymurunacsti liq'imppacha, jiqhani liq'inacamppacha, q'iwchjjancqui uca liq'inacamppacha apakatäñapawa maymurunacamp chica.\n5. Sacerdotenacasti uca liq'inacjja altarjjaruw naqhantayjjani, cawqhantejj altarjjan naqhantayatäñatac loktäwejj naqhasqui ucjjaru apjjatasa, Tatitutaquisti mä suma k'apquiri ofrendaraquiwa.\n6. “Qhititejj sumancthapiyañatac mä oveja loktani ucasti, orköpasa, kachüpasa, c'umara uywäñapawa.\n7. Uca loktäwitejj mä ovejänejja, Tatitur loktatäñapawa,\n8. ucatsti amparapjja uca uywan p'ekepjjaruw lokjjatani, ucatwa qharinucjjaraquini Tatitump Jiquisiñ Carpa nayrakatana. Ucatsti sacerdotenacajj uywan wilapjja altar patjjamppacha thiyanacamppacha ch'ajjch'upjjaraquini.\n9. “Qhititejj sumancthapiñatac mä oveja Tatitur loktcani ucasti naqhantat ofrendjama loktañapawa, wich'incjja jiqhanitpach qharekani, jiphillanacan liq'ipamppacha,\n10. maymurunacsti liq'imppacha, jiqhani liq'inacamppacha, q'iwchjjancqui uca liq'inacamppacha apakaraquini maymurunacamp chica.\n11. Ucatsti, sacerdotejj takwa altarjjaru naqhantayani, mank'añ ofrendata Tatitutaqui naqhantayasa.\n12. “Uca loktäwitejj mä cabränejja Tatitur loktañapawa,\n13. ucatsti amparapjja uca uywan p'ekepjjaruw lokjjatani, ucatwa qharinucjjaraquini Tatitump Jiquisiñ Carpa nayrakatana.\n14. “Qhititejj uywa loktcani ucajj naqhantat ofrendata Tatitur loktañapawa, jiphillanacan liq'inacapamppacha,\n15. maymurunacsti liq'inacapamppacha, jiqhani liq'inacamppacha, q'iwchjjancqui uca liq'inacamppacha apakatäñapawa maymurunacamp chica.\n16. Ucatsti, sacerdotejj takwa altärjjaru naqhantayani suma k'apquiri mank'añ ofrendata. Take liq'inacajja Tatitutaquiwa.\n17. “Aca leyisti wiñayataquiwa, wawanacapan wawanacapataqui, cawqhantï jumanacajj jacapcäta ucqhanjja janipuni wilsa ni liq'sa mank'apjjamti.”\n1. Tatitojj Moisesaruw parläna aqham sasa:\n2. “Israelitanacarusti saraquim: Maynitejj jan amuyasisina Tatitun arunacap contra juch lurani cunatejj jan waquisqui ucanac lurasa, ucatsti aqham lurañapawa:\n3. “Jucha lurirïqui ucatejj jilïr sacerdotënejja, jakenacjjaru juchapajj puritap laycojja, mä c'umara orko vaca uca jucha luratapatjja loktañapawa.\n4. Tatitun nayrakataparuw apani Tatitumpi Jiquisiñ Carpar mantañäquis ucqharu; ucanwa amparapa uywan p'ekepjjaru lokjjatani, ucatsti qharinucjjaraquiniwa Tatitun nayrakatapana.\n5. Ucatsti jupa quipcaw vaca kallun mä juc'a wilap catusina Tatitump Jiquisiñ Carpar aparaquini,\n6. ucanwa luc'anapa wilaru juricht'asajja, pakallko cuti ch'allt'araquini Tatitun nayrakatapana, santuarion velop tokeru.\n7. Sacerdotesti mä juc'a wila aptasin k'apquiri incienso uchañäquis uca altaran esquina wajjranacaparuw jawirt'araquini, ucasti jicjjatasiwa Tatitumpi Jiquisiñ Carpana; ucat jilt'iri takpach wilasti naqhantata ofrenda churañäquis uca altar cayuru wartatäjjañapawa, cawquïritejj Tatitumpi Jiquisiña Carpa mantañäquis ucancqui ucqharu.\n8. Ucatsti juchat loktatäquis uca vaca kallutjja takpach liq'inacapa apsuñaparaquiwa,\n9. maymurunacsti liq'imppacha, jiqhani liq'inacamppacha, q'iwchjjancqui uca liq'inacamppacha apakatäñapawa maymurunacamp chica,\n10. cunjämatejj sumancthapiñ ofrendat loktat orko vacatjja apsutäquejj uqhamaraqui. Ucatsti, sacerdotew naqhantayañataqui loktañ altarjjaru naqhantayjjaraquini.\n11. Vaca kallun lip'ichipjja, uqhamarac take aychapampi, p'ekepamppacha, cayunacamppacha, jiphillanacamppacha, cuna jilt'anacatejj utjqui ucanacamppacha,\n12. jan ucajj maypach orko vaca, campamentot ankäjjaruw mä k'oma chekaru apsuwayjjani, cawqhantejj altaran naqhayat liq'i khella warañäqui ucqharu; ucanwa khella montonjjaru lawanac uchasa, nina nactayaraquini.\n13. “Take israelit jakenacatejj jan amuyascasina cuna jan walsa lurapjjanejja, ucatsti janiraqui jupanacat maynis amuycaniti Tatitun arunacap contra jan wali lurapjjatapjja, uqhamat juchañchasipjjchejja,\n14. cunapachatejj uca jucha luratajj yatisjjani ucapachaw takeni juchapata mä orko vaca sacrificiot loktapjjani. Tatitump Jiquisiñ Carpa nayrakataruw apapjjani,\n15. cawqhantejj take jilïri jakenacajj uca orko vacan p'ekepjjaru amparanacap lokjjatapjjani Tatitun nayrakatapana, ucqharpacharaquiw qharinucupjjani.\n16. Ucjjarusti jilïri sacerdoteraquiw uca orko vacan mä juc'a wilapa Tatitumpi Jiquisiñ Carparu aparaquini,\n17. luc'anapa wilaru juricht'asajja, pakallko cutiw ch'allt'araquini Tatitun nayrakatapana, velo uñcatasiru.\n18. Ucanwa mä juc'a wilampi Tatitun nayrakatapancqui uca altaran esquina wajjranacaparu jawt'araquini Tatitumpi Jiquisiñ Carpana. Ucat takpach wila jilt'sti Tatitumpi Jiquisiñ Carpar mantañäquis ucqhancqui uca ofrenda loktaña altaran cayuparuw wartanjjaraquini.\n19. Uqhamaraquiw uca orko vacatjja takpach liq'inaca apsjjaraquini, ucatsti altarjjaruw naqhantayjjaraquini,\n20. jan ucajj uca orko vacampejj cunjämatejj juchat sacrificio mä yakha orko vaca loktapcänjja uca quipcaraquiw loktañapa, uqhamat sacerdotejj jupanacataquejj juchanacap pampachatäña jicjjatani, ucatsti juchanacapajj perdonatäjjaraquiniwa.\n21. Ucatsti uca orko vacajj, campamentot ankäjjaru apsusin naqhantayatäjjaniwa, cunjämatejj nayrakat orko vacajj naqhantayatäcän uqhamaraqui, take israelit jaken juchapata sacrificiot loktatätap laycu.\n22. “Mä jilïritejj jan amuyascasina Tatitu Diosan arunacap contra jucha luranejja, uca jilïrejj juchanipuniwa, jan amuyasisa lurcchi ucasa.\n23. Cunapachatejj uca jucha luratapa amuyasjjani ucapachasti mä c'umara orko cabrito ofrendat apjjaraquini.\n24. Uca cabriton p'ekepjjaru amparap lokjjatasaw qharinucjjaraquini Tatitun nayrakatapana, cawqhantejj naqhantayañataqui uywanacajj qharinucutäqui ucqharu, juchat sacrificio loktatätap laycu.\n25. Ucjjarusti sacerdotejj juchat sacrificio loktat cabriton mä juc'a wilamp luc'anaparu juricht'asajj, naqhantatäñatac loktaña altaran esquina wajjranacapwa jawirt'araquini; ucatsti wila jilt'jja pachpa altaran cayuparuw wartjjaraquini.\n26. Liq'sti takpachwa altarjjaru naqhantayjjaraquini, cunjämatejj sumancthapiñatac loktat liq'jja naqhantayapqui uca quipca, uqhamat sacerdotejj jilïritaquejj juchapat pampachatäña jicjjatañapataqui, juchanacapasti perdonatäjjaraquiniwa.\n27. “Mä pobre jaketejj jan amuyascasina Tatitu Diosan arunacap contra jucha luranejja,\n28. cunapachatejj jucha luratätapa amuyasjjani ucapachasti mä c'umara kachu cabra ofrendat apjjaraquini.\n29. Uca kachu cabran p'ekepjjaru amparapa lokjjatasawa qharinucjjani, cawqhantejj naqhantayañatac uywanacajj qharinucutäqui ucqharu,\n30. ucatsti sacerdotejj mä juc'a wilamp luc'anap juricht'asajj naqhantatäñatac loktaña altaran esquina wajjranacaparuw jawt'araquini, ucatsti wila jilt'jja pachpa altaran cayuparuw wartjjaraquini.\n31. Uqhamaraquiw takpach liq'jja apsuraquini, cunjämtejj sumancthapiñatac loktäwitjja apakasejja uqhamaraqui, ucatsti uca liq'jja altarjjaruw nact'ayjjaraquini Tatitutac suma k'apquiri ofrendata, uqhamat sacerdotejj uca jaketaquejj juchapat pampachatäña jicjjatani, juchanacapasti perdonatäjjaraquiniwa.\n32. “Uca jaketejj mä oveja apaninejja juchapat loktañataqui, ucapachajj mä c'umara kachu oveja apanini,\n33. amparapjja ovejan p'ekepjjaruw lokjjatani, ucatwa qharinucjjaraquini juchata loktatäñapataqui, cawqhantejj naqhantayatäñataqui uywanacajj qharinucutäqui ucawjaru.\n34. Ucatsti sacerdotejj loktatäqui uca uywan mä juc'a wilapampi luc'anap juricht'asajj naqhantatäñatac loktaña altaran esquina wajjranacapa jawt'araquini, ucat takpach wila jilt'jja altaran cayuparuw wartjjaraquini.\n35. Ucatsti liq'ejj apakatäñapawa takpacha, cunjämatejj sumancthapiñatac loktäwitjja apakasejja uqhama, liq'sti altarjjaruw nact'ayjjaraquini, Tatitutaqui suma k'apquiri ofrendata; uqhamat sacerdotejj uca jaketaquejj juchapat pampachatäña jicjjatani, juchanacapatsti perdonatäjjaraquiniwa.\n1. Tatituw awatirejjajja, janiw cunats t'akhescäti:\n2. suma ch'ojjña pastonacaruw samart'ayitu; k'oma uma thiyanacaruw awatitu,\n3. jupaw machak ch'am churitu, cheka thaquinjam irpitu, sutipar jach'añchañ laycu.\n4. Ajjsarcay lajja ch'amac chekawja sarcasasa, janiw cunarus ajjsarcäti, nayamp chic saratam laycu: lawamasa, thujrumasa, ch'am churitani.\n5. Uñisirinacajjan uñjcañaw mank'añ waquicharapista, k'apquir kollampiw p'ekejjat jawintista, vasojjasti phokharasquiwa.\n6. Munasiñamamp qhuyapayasiñamampejj sapürupuniw nayamp chicäsqui, Tatay, utamansti wiñayapuniw jacä.\n1. Yatiñ cancañajj mä utwa lurasi, ucarusti pakallko pilaranacampiw c'achacht'i;\n2. jach'a mank'äwitaquisti uywanacwa qharirayi, mä suma vino waquicht'i, mank'añ ucharaqui.\n3. Ucatsti uywatanacaparuwa qhiti art'asa jawsanipjjañapataqui, marcana wali amsta chekata, aqham sasa:\n4. “¡Acqharu jutapjjam jan yatiñani waynanaca!” sasa. Jan amuyt'asirinacaru sanipjjañapataquiw qhitaraqui, aqham sasa:\n5. “Jutapjjam nayan t'ant'ajjat mank'eri, uqhamarac vino waquichcta uca umiri.\n6. Jaytanucjjapjjam jan amuyt'asis sarnakañanaca, ucatsti jacapjjätawa; ch'iqhi jakenacjama sarnakapjjam” sasa.\n55. Ucancapjjaraquïnwa walja warminaca qhitinacatejj jayatac uñch'uquisipcäna, jupanacasti Galileatpachwa Jesusarojj arcapjjatayna, yanapt'apjjaraquitaynawa.\n56. Ucanacamp chicasti ucancaraquïnwa María Magdalena, Joseanpin Jacobompin taycap Mariasa, Zebedeon yokanacapan taycapasa.\n57. Arumt'añataquëjjän ucapachajja, mä wali kamir jakew jutäna, José sat sutini. Jupasti Arimatea marcanquiriraquïnwa, Jesusan arquiriparaquïnwa.\n58. Jupasti Pilaton ucwa saratayna, ucat Jesusan janchipa mayiraquïna. Pilatosti Jesusan janchipajj churatäjjañapataquiw arsüna.\n59. Joseasti Jesusan jiwat janchipjja mä ko'ma sabanaru llawuntasinwa apjjäna.\n60. Jupataqui waquichatäcänsa uca sepulturaruraquiw imjjäna, ucasti mä karkaru p'iyatänwa. Mä jach'a kalampi puncupar atintawayasinsti sarawayjjänwa.\n61. Ucancascaraquïnwa María Magdalena, maynïri Mariasa, sepulcro nayräjjan kont'ata.\n62. Uca khepatsti, samarañ urutaqui waquichasisinjja, sacerdotenacan jilïrinacapajja, fariseonacampi, chuymani jilïrinacampejja Pilaton ucaruw sarapjjäna,\n63. sapjjaraquïnwa: —Tata, nanacajj amtasipjjaractwa cuntejj uca c'ari parlir jakejj siscänsa uca. Jupasti saraquïnwa: ‘Quimsürut jactawayjjä’ sasa.\n64. Jumasti quimsürpachataqui guardia uscum, discipulonacapajj jan arum jutasin apasjjapjjañapataqui. Inampis jupanacajj jakenacarojj sapjjaspan: ‘Jiwatat jactjjataynawa’ sasa. Uqhamäspa ucajja, uca khepa c'arïquis ucajj nayrirïquis ucat sipansa juc'amp jan walïspawa —sasa.\n65. Pilatosti jupanacarojj sänwa: —Acajj guardia soldadonacajja. Sarapjjamaya jichhajj ucat uca sepulcro uñjayapjjam, cunjämtejj jumanacajj amuyapctas uqhamarjama.\n66. Jupanacajj sarasinjja uqhamwa lurapjjäna. Mä sellompiraquiw uca jach'a kaljjarojj sellt'apjjäna. Soldadonacarusti uñjapjjañapataquiw jaytanipjjaraquïna.


Evo Morales Jilïr Irpirix lata jamach'inak apnaqir palla pallanakan yatiqañ utapan mara phuqhäwip amtaski (Jamuqa: UCP)\nEvo Morales Jilïr Irpirix alaxpachan ch’axwir palla pallanakan yatiqañ utapan 67ïr mara phuchäwip amtawiyi. Uka yatiqañ utax Tgral. Germán Busch Becerra sutiniwa, Santa Cruzan jikxatasi. Markachirinakar yanapt’añatak juk’amp khus yatiqt’apxam sasaw palla pallanakar iwxt’awiyi.\nPalla pallanakax markasar yaqha markanakamp yäqayapxañapa, machaq Tayka Kamachimpix uraqin jikxataski uka yänak arxatapxaraki sasaw tata Moralesax arsuwiyi.\nTgral. Germán Busch Becerra palla pallax markasat arxatasiñ yatïna, jichhax yaqha palla pallanakaw uka amuyump sarantapxaraki sasaw sawiyi.\n“Lata Jamach’ Apnaqañ Yatiqañ Utarux yäqañawa, khust’at yatichapxi. Markasar yanapapxañapatak ukhamarak markachirinakar arxatapxañapatakix khust’at irnaqir lata jamach apnaqirinakaw yatiqayaña” sasaw arsuwiyi.\nUka pachparakiw, nänakax marka apnaqañ qalltawiyapktha ukjatpachx aka palla pall yatiqañ utatakix yänakaw alawiyata sasaw sawiyi.\n“2006 maran, marka apnaqañ qalltawiyapktha ukjax mä chhixwiririkiw utjäna, “La Mita” satawa, jichhax 25 chhixwiririw utjxi. Pachan jan walt’atapamp chhijir puririnakar yanapt’añatakix Brasilat, Venezuelat chhixwiririnak mayt’asiyätan, Chilis khithanikiriwa. Jichhax janiw ukhamäxiti, juk’amp yänakaw utjistu” sawiyiwa.\nYänakas kutkatayasiwayxtan, qullqichir utanakas kutkatayasiwayxtan ukatw ukham yänakax alataraki sasaw Jilïr Irpirix arsuwiyi./RAR


800 wawanakaw Fundaci�n Alalay uksanx jan kawksarus mistusa qamasipxi\nFundación Alalay ukax internado ukhamawa, Bolivia markanx kimsa departamento-tuqinaw utji: Santa Cruz, Cochabamba, La Paz ukjamaraki El Alto markana. Uka internado utax 1990 maratpachaw kawkïr wawanakati jan awkini jan taykani jikxatasipki jupanakarux yanapt�xatayna, wawanakax pisin qamasiri jilat kullakanakan wawanakapaw uksankapxi.\nClaudia Gonzales, Fundación Alalay uksan jilïripax yatiyawayiwa, jichhürux kusisitaw jikxatasipxta kunati SOBOCE empresan irnaqirinakaw aksar purt�anipxi, jupanakaw qunuñanaka, utanaka, anatañanaka, ikiñ utanak jiwak q�umacht�awayapxi, pinturamp jawst�asina ukjamarakiw ch�usawjanakarux panqaranak ayruntt�awyapxi, sasinwa kullakax qhanañchawayi.\nMaysatxa Betty, Ana Gonzales, José María Tarifa wawanakax sapxarakiwa, mamitajax juykhuwa, janiw awkinïkti, wali pisin qamasipxayäta, ukataw chika arumpach utat jaltaniwayxapxta, Policía akarux irpanitu, ukatjamaw akan qhiparawayxta, janiw nänakax akat utarux sarapkti, mara tukuyakiw taykajax juti, ukampis walikiw akan yatiqasipkta, irnaqapxaraktwa.\nKhitis Fundación Alalay ukarux yanappacha �quién apoya a la Fundación Alalay�\nClaudia kullakax sarakiwa, estadux manq�añanakampiw yanapt�apxitu, jilpachax empresas privadas jupanakaw qullqimpi, manq�añanakampi, isinakampi, material escolar ukanakamp yanapt�apxitu, kunati pusi markanakanxa 800 wawanakaw utjxi, Huajchilla uksansti 54 wawanakaw utjapxaraki; ukat jilpachax Cemento luririnakaw yanapapxarakitu.


Global Voices Aymarata · Medios ciudadanos ukan qillqatanaka Aka tuqita Turquía\nIsturyanaka Aka tuqita Turquía 7 lakan phaxsi 2015\nTurquía: Miles ukanakax Estambul ukanw qhurut arst'asipxi Seria markamp ch'axwawix utjki ukxata Qillqiri Ruwayda Mustafah Rabar · Citizen Media Turquía markan ejercitunakax sirio uksankirinakaruw jan walt'aykataynati. Turquia markat mä yatiyaw taypin arst'awayi.\n26 achuqa phaxsi 2012\nTurquía: Pallapallanakamp Kurdunkir Newros uka amtirinakamp ch’axwthapatäwi Qillqiri Ruwayda Mustafah Rabar · Arte y Cultura Turco markan Estado ukax kurdos markachirinakarux janiw yäqawaykataynati. 20 uru achuqa phaxsit Yuksekova, ukanx markachirinakax Newros uka amtañatakiw tanatachasisipkatayna ukhamaruw pallapallanakax k’ask’a jachayirinakampiw yanqhachatayna.\n20 willka kuti phaxsi 2011\nVídeos: Tortillas, chapatis, t’ant’a uka manq'äwinakax uraq pachanx jilpachaw uñjasi Qillqiri Juliana Rincón Parra · Asia del Sur Walja culturanakanw manq’anakapx cereales ukanakamp chikancht’ayapxi: t’ant’a, chapatis ukatax bollos al vapor satak ukanakax uraqpachan manq’äwipawa. Jichhurux yänak luririnakar manq’a phayirinakaruw jikxtañani, kunjams wakt’ayapxi, ukatx... Global Voices Aymarata


Deuteronomio 32 - Holy Bible [Aymara Bible 1997] - (Deu 32)\n32:1 32:2 32:3 32:4 32:5 32:6 32:7 32:8 32:9 32:10 32:11 32:12 32:13 32:14 32:15 32:16 32:17 32:18 32:19 32:20 32:21 32:22 32:23 32:24 32:25 32:26 32:27 32:28 32:29 32:30 32:31 32:32 32:33 32:34 32:35 32:36 32:37 32:38 32:39 32:40 32:41 32:42 32:43 32:44 32:45 32:46 32:47 32:48 32:49 32:50 32:51 32:52\n“Alajjpacha, ist'am, nayaw parlä; orake, arunacajjsti ist'araquim.\n“Nayan yatichäwejjajj jalljamaw purinini, nayan arsutajjas mä sulljamäniwa, sulla jalljamaw koranac patjjaru purini, pastonac patarusti umjamaraqui.\n“Diosan sutipwa khanañchä: ¡Uñt'apjjam Diosasan jach'a cancañapjja!\nJupaw jiwasan arjjatirisajja; luräwipasa chekaparaquiwa, luratapasa chekaraquiwa. Jupasti chekapa Diosawa, janiw jupanjja cunatejj jan chekapäqui ucajj utjquiti, ¡jupasti chekapawa, asquiraquiwa!\n“Khoru chuymani ñankha jakenaca, Diosarojj ñankhachapjjtawa, janiraquiw wawapat uñt'atäñataquis asquïpctati.\n¿Aqhamti Diosaru pagapjjta? Pisi chuyma jan yatiñan jakenaca, ¿janit jupasti awquimäqui, irnokerimäcaraqui? ¡Jupaw irnoktam, jacañsa churaractam!\n“Uñtam khepa tokeru, amuythapisiraquim nayra maranacatsa; awquimarus mayiraquim ucat parlañapataqui, uqhamaraqui jilïri jakenacampi parlayasim:\nMä cutiw alajjpachanquir awquejj jakenaca, marcanaca laquintäna, marcanacan korpanacapsa ucharaquïna, ucampis Israel marcaruw ajlliraqui.\nDiosan herenciapasti, jakenacapawa Jacobon marcapawa.\nWasaran jupanacar jicjjatäna, waña, uqhamarac thayan jawk'suta orakena, amparaparuwa khomjjarusïna, jupanacaru yatichasa, munat imill wawaparjamaw imaraquïnjja.\nMä pacalis tapap patjjan jalnakqui, wawanacapan jalnakañap munasina, uqhamaw Diosajj chhekhanacap janatatasïna, apjjarusinjja amstaruw apäna.\n“Diosaquiw irpapjjayätam, janiw qhitisa, ¡janiw cawquïri yakha diosas yanapcänti!\nAtipirinacarjamaw irpäna, uca oraken kollu patanacanjama, pampanquir achunacwa mank'ayaraquïna, karkatwa misq'i umañ churäna, ch'ollkhe kalatwa aceite churaraquïna;\nuywanacamatsti lechempi mantequillampwa churapjjtam, suma liq'i oveja mank'aractajja, Basán orakenquir orko ovejanaca, orko cabritonacampi. Suma trigo achunac mank'apjjaraquïna, uvan umapjja vinjamwa umapjjaraquïna.\n“Ucampis Jesurún ucasti liq'intänwa, mat'akt'araquïnwa, (wali liq'intasinsti lliphipiscaquïnwa), lurasir Diosaparusti apanucuraquïnwa, arjjatiri khespiyiriparusti, jisc'acharaquïnwa.\nDiosarusti colerayaraquïnwa yakha ajjtascañ diosanacar yupaychasa.\nSupayanacaruw sacrificio loktapjjaraquïna, jan uñt'at c'ari diosanacaru, machak diosanacaru, ucqha purinitanacaru, cawquïri diosanacarutï awquinacamajj jan yupaychapjjerïqui ucaru.\n“Israel marca, arjjatiri awquimatjja armastawa; armasiractaw jacañ churiri Diosamatsa.\nUqham uñjasinjja Diosajj colerasïnwa, ucatwa wawanacaparojj apanucüna.\nUcatsti saraquiwa: ‘Kheparuw uñtjjä, ¡cunacjjay lurapjjchini! Chekpachansa khoru chuymani jakenacäpjjewa, jan iyawsañani wawanacaraquiwa.\nCawquïri diosatï jan diosäqui ucampiw colerayapjjestajja, uca jan yäkat diosanacampiw colert'ayapjjaraquista; ¡ucatwa nayajj colerayapjjaraquïma jan amuyun jakenacampi, cawquïritejj jan marcäqui, uca marcampiw colerayapjjaraquïma!.\nNayan colerasiñajjasti mä ninjamaw akti, wali mankhapachcamaw akantaraqui, oraksa, uqhamarac achunacapsa mank'antaniwa, kollunacan cimientonacapsa nacsuniwa.\nTake chijinacwa jupanacjjaru puriyaniraquï, take flechanacajjsa jupanacjjaruraquiw jakt'aniraquï.\nFiebre usunacampi mank'at awtjataw jiwarapjjani; jupanacarusti mä jach'a usumpiw tucjä; jupanacarojj monte animalanac qhitaniraquï, uqhamaraqui venenon catarinacsa.\nThaquinacansa, wawanacapajj espadampi jiwarayatäpjjaniwa, uta mankhepansa ajjsarañaquiw utjani; yokall wawasa, imill wawasa jiwarapjjaniwa.\n‘Nayasti take toker ananucuñwa amtäyäta, aca oraketsa k'al chhaktayaña, jan qhitinsa amtasiñapataqui.\nUcampis janiw enemigon phiscasitanacap inaqui uñjañ puedcäyätti, janiraquiw uñisirinacajjan jach'a jach'a tucuñapsa muncäyätti, ni aqham sañanacapsa: Janiw Diosati acanac lurqui; jan ucasti jiwasaw ch'amasampi lurtan’ sasa.\n“Israel marcasti janiw amuyunïcjjeti, janiraquiw amuyt'añ cancañapas utjcjjeti.\nJupanacatejj yatiñanïpjjaspa ucqhajj amuyt'apjjaspawa; ucatsti yatipjjaraquispawa cunanacatï suyqui ucanacsa.\n¿Cunjämaraqui mayni sapaqui warankaru jaltayisti? Ucatsti ¿cunjämaraqui paninisti waljaniru jaltayisti? ¡Arjjatir Dios sapaquiw uñisirinacapar catuyañ amti!\n“Uñisirisasti sumwa yatipjje, jupanacan arjjatiripajj janiw jiwasan arjjatirisjamäquiti.\nJupanacasti ñusantat uva yapunacäpjjewa, Sodoma, Gomorra, marcanacan wawanacapa, cawquïri uva yapunacatï, c'allc'u venenoni achüpqui ucanaca;\nvinopasti asirunacan venenopjamawa, catarinacan jiwayasir venenopjamaraquiwa.\n“Ucampisa take acanacwa imasiscta; imasisctwa mä imantat yänacjama,\ncawquïri phoksusiñ urutejj jutcani, ucata cuntï mayitaparjama churañataqui, cuna urutï aynacht'añapajj purincani ucqha. ¡Niyaw jac'ancjje t'unjatäñap urojja, niyaw jac'ancjje horasapajja!\n“Diosaw marcapat arjjatiri mistsuni, cunapachatejj jan ch'amanëjjani ucqhajja; Diosaraquiw wawanacapatjja qhuyapayasini cunapachatejj jan t'uqha jakenaca ni ch'aman jakenaca utjcani ucapacha.\nUcatsti jupanacarojj saniwa: ‘¿Cawquincaraqui uca diosanacamasti, cawquïri arjjatiri diosarutejj iyawsapcäyäta ucasti,\nsacrificion loktata uywanacan liq'ip mank'apcän ucanacasa cawquincaraqui loktapcäyäta uca vino umirinacasti? ¡Sartasipjjpanaya jumanacar yanapt'añataqui! ¡Jutapjjpanay arjjatirisa!\nNaya sapaquïtwa Diosajja. Janiw yakha diosanacajj nayat sipan utjquiti. Nayaw jacañ churta, uqhamaraqui apakaractsa, nayaw usuchjaracta, uqhamaraqui kollaractsa. ¡Janiraquiw qhitis ch'amajjat khespiyirejj utjquiti!\nAmparajja alajjpacharu lokatatta, nayan wiñayataquïtajj laycuw juramento luraraquï.\nCunapachatejj lliphipquir espadajj afilasi, ucat cheka cancañajj laquintaraqui, ucapachaw uñisirinacajjatjja phoksusëjja. ¡Uqhamaraquiw phoksusëjja qhitinacatejj uñisipquitu ucanacatsa!\nFlechanacajjsa wilaruw aytaraquï, uca espadajjaw jupanacaru tucjani; ¡usuchjatanacana wilaparu prisioneronacana! ¡Jilïri jach'a ñic'utani uñisirinacan wilaparu!’\n“¡Cusisipjjam marcanaca, Diosan marcapampi chica! ¡Jupaw wawanacapan jiwatapatjja phoksusini, uqhamaraquiw uñisirinacapatsa phoksusini, ucatsti orakeparusa marcaparusa khespiyaraquiniwa!”\nMoisesasti Nun chachan Josué wawapampejj takpach Israel marcaruw uñstapjjäna, ucatsti Moisesajj aca arunacwa kalltat tucuycama k'ochuraquïna.\nCunapachatejj Moisesajj take uca arunaca Israel marcar arsuñ tucuyäna,\nucapachajj aca arunacwa Israel marcaru säna: “Sum amuyt'asipjjam take cuntï jichhüruna sapcsma ucanacata, ucatsti wawanacamarus sapjjam take aca arunacan yatichäwinacaparjam sarnakapjjañapataqui.\nJumanacasti janiw aca arunacjja alekaqui ist'apcasmati; jan ucasti aca leyinacajj jumanacataquejj jacañawa, ucatjamaraquiwa walja maranaca jacapjjäta, cawquïri oraktï catupcäta Jordán jawirat qhursa tokena.”\nUca pachpa uruw Diosajj Moisesaru säna:\n“Saram Abarim sat kollunacaru, ucatsti maqhatam Nebo sat kolluru, cawquïritejj Moab orakena jicjjatasqui ucaru, Jericó marca uñcatasina, ucatsti uñtam Canaán sat orakenaca, cawquïri oraktejj nayajj israelitanacar churcä ucanaca.\nUca cawquïri kollurutï maqhatcäta, ucanwa jiwäta, ucanaracwa jumanquirinacamampi jiquisjjäta, cunjämatejj Aarón jilamajj Hor kolluna jiwäna ucatsti ucana jupanquirinacampejj jiquisjjäna uqhama.\nJumanac paninisti jan iyawsañaniw Israel marca nayräjjan nayataquejj tucupjjäyätajja, cunapachatejj Meriba-cades umanacana, Zin sat wasarana jicjjatasipjjäna ucqhajj janiw jumanacajj jupanac nayräjjana nayarojj jach'añchapquistati.\nUqhamasti jayatacwa uñtäta cawquïri oraktï israelitanacar churcä ucjja, ucampis janiw jumajj ucaru mantcätati” sasa.\nDeuteronomio 1 / Deu 1\nDeuteronomio 2 / Deu 2\nDeuteronomio 3 / Deu 3\nDeuteronomio 4 / Deu 4\nDeuteronomio 5 / Deu 5\nDeuteronomio 6 / Deu 6\nDeuteronomio 7 / Deu 7\nDeuteronomio 8 / Deu 8\nDeuteronomio 9 / Deu 9\nDeuteronomio 10 / Deu 10\nDeuteronomio 11 / Deu 11\nDeuteronomio 12 / Deu 12\nDeuteronomio 13 / Deu 13\nDeuteronomio 14 / Deu 14\nDeuteronomio 15 / Deu 15\nDeuteronomio 16 / Deu 16\nDeuteronomio 17 / Deu 17\nDeuteronomio 18 / Deu 18\nDeuteronomio 19 / Deu 19\nDeuteronomio 20 / Deu 20\nDeuteronomio 21 / Deu 21\nDeuteronomio 22 / Deu 22\nDeuteronomio 23 / Deu 23\nDeuteronomio 24 / Deu 24\nDeuteronomio 25 / Deu 25\nDeuteronomio 26 / Deu 26\nDeuteronomio 27 / Deu 27\nDeuteronomio 28 / Deu 28\nDeuteronomio 29 / Deu 29\nDeuteronomio 30 / Deu 30\nDeuteronomio 31 / Deu 31\nDeuteronomio 32 / Deu 32\nDeuteronomio 33 / Deu 33\nDeuteronomio 34 / Deu 34


Boko Haram jupatx walja uruw 13 nigerianas jupanakax munkir jan munkir katuntat uñjasipxatayna, jichhax qhisphiyataxapxiwa · Global Voices Aymarata\nJaqukipäw uñt'ayata/apkatata 28 Anata phaxsi 2018 19:34 GMT\nAka blog ullart'apxañäni Malagasy, Français, Ελληνικά, Italiano, русский, Español, English\nTunka kimsan nigerianaw Boko Haram jupat munkir jan munkir jist'antata, Nigeria markankir yihadista tamankiriw ukham jist'antatayna, jupanakax 10 uru anata phaxsit 2018 maranw qhisphiyataxapxatayna. Comité Internacional de Cruz Roja (CICR) ukax mä yatiyaw uñt'ayi que Boko Haram jupax nijiryankir pallapallanakar ukat 10 jach'ur jach'a yatiqañ utankir kimsa yatichiriruw jallallt'awayi»:\nNordeste de Nigeria uksanw phuqhasi ukatx CICR uksankirinak kunawa, […] CICR uksankirinakax janiw sintx chikanchasiwayapkiti. Armada uksatax CICR uksan p'iqt'irinakaparuw tunka kimsan jaqiruw luqtawayi, jupanakaw nigeria uksankir irpirinakapar irpxapxarakïnxa. CICR uksankirinakax 2016 ukat 2017 maranx niya kipkakirak lurawayanxa, Chibok uka waynanakaruw» ukham qhisphiyarakïnxa.\nMarat'aqa phaxsin 2017 maranxa, milicias uksankirinakaw mayni convoy uñjirir yanqhachapxatayna, Borno, Boko Haram jupax 10 jach'uruw jamasat chhaqtayatayna jupanakarux «munkir jan munkir irnaqayapxatayna«.\nUka kipkarakiw Borno markan Maiduguri jach'a yatiqañ utankir kimsa yatichirir munkir jan munkir katuntapxatayna noreste de Nigeria uksanx 25 willka kuti phaxsin 2017 maran Chad Basin qutan khusu um apsuñ utjakän ukhaw ukham phuqhasiwayi. Mä qawqha urutx Boko Haram jupax kimsa yatichirinakat video uñt'ayi.\nBoko Haram jupax walja jiwat utjayi, ukankarakispaw norte de Camerún ukat Níger markan pallapallamp yanqhachäwi, jiwayäwi. Chibok uksanx 2014 maranx 276 munkir jan munkir chhaqtayataw utjawayi, #BringBackOurGirls [ wawanakajar kutt'ayapxita], ukatx juk'ampiw «Bring Back Our Girls» jupatak unxtasiwinakax utxäna.\nBring Back Our Girls Nigeria markankiriruw yuspajarañ munta, yatichiriru, warminakar qhisphiyatapata, wali aski lurawiwa.\nJiwasan p'iqt'irisa ukat ch'amani, Oby Esekwesili, Tatitus juk'amp wintispa.\nJichha Nigeria Histuryanaka\nCitizen Media 1 Mara t'aqa phaxsi 2015\nCitizen Media 11 Qasäwi phaxsi 2014\nCitizen Media 20 Anata phaxsi 2013


Jesusan jaktatapajj ¿kunatsa wali askejja? | Taman yatjjatañataki\nYatiyañataki (congregacionan yatjjatañataki) | Noviembre 2014\n¿Kuna arutsa liytʼäta? Afrikáans Albanés Alemán Amárico Argentina markan amparamp parlirinakataki Armenio Aymara Azerí Azerí (alfabeto cirílico) Becol Bengalí Bislama Brasil markan amparamp parlirinakataki Búlgaro Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Cibemba Cingalés Citonga Colombia markan amparamp parlirinakataki Congo Coreano Criollo de las Seychelles Criollo haitiano Criollo mauriciano Croata Dangme Danés Efik Endebele Endonga Enzema Eslovaco Esloveno Español Estados Unidos markan amparamp parlirinakataki Estonio Ewé Finlandés Francés Ga Garífuna Georgiano Griego Guaraní Gujarati Gun Hebreo Hiligaynon Hindi Holandés Húngaro Ibo Ilocano Indonesio Inglés Islandés Italia markan amparamp parlirinakataki Italiano Japonés Japón markan amparamp parlirinakataki Kannada Kaonde Kazajo Kikuyu Kiluba Kiniaruanda Kirguís Kirundi Kisi Kisonge Krío Kwangalí Kwanyama Letón Lifu Lingala Lituano Luganda Lunda Luo Luvale Macedonio Malayo Malayálam Malgache Maltés Mam Maratí Maya Mazateco de Huautla Mixe del norte Mizo Mongol Moré México markan amparamp parlirinakataki Nepalés Ngäbere (o guaymí) Noruego Náhuatl (Centro) Oromo Osético Otetela Pangasinán Panjabí Papiamento (Aruba) Papiamento (Curazao) Persa Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Rumano Rusia markan amparamp parlirinakataki Ruso Sango Sepedi Serbio (Alfabeto cirílico) Serbio (alfabeto latino) Sesoto de Lesoto Shona Silozi Sranangtongo Suajili Suati Sueco Swajili (Congo) Tagalo Tai Tamil Tayik Telugu Tigriña Totonaco Tshiluba Tsonga Tsotsil Tsuana Tumbuka Turco Turcomano Turcomano Tuvaluano Twi Tártaro Ucraniano Urdu Uruund Uzbeko Vendal Vietnamita Wallisiano Waray-Waray Wayuunaiki Wolaita Xhosa Zandé Zulú Árabe Ñanya\nJesusan jaktatapajj ¿kunatsa wali askejja?\n“[Jupajj] jaktawayjjewa.” (MAT. 28:6)\n¿Kunatsa Jesusan jaktäwipajj mayni jaktäwinakat sipansa mayjänjja?\n¿Kunatsa Jesusajj jaktjjewa ukat jakaskarakiwa sasajj sistanjja?\n¿Kunatsa Jesusan jaktatapajj wali askejja?\n1, 2. 1) ¿Kunsa judionakan religionap pʼeqtʼirinakajj yatiñ munapjjäna? 2) ¿Kunjamsa Pedrojj qhanañchäna? (Aka janankir dibujo uñjjattʼam.) 3) ¿Kunatsa Pedrojj jan ajjsaras qhanañchäna?\nJESUSAN jiwatapat mä qawqha urunak pasjjäna ukhajja, Pedrojj Jesusar jiwayañatak pʼeqtʼapkäna uka jaqenak nayraqatapanwa jikjjatasïna. Judionakan religionap pʼeqtʼirinakasti, Pedron mä suchu jaqer qollatapatwa wal colerasipjjäna. Jupanakasti sapjjänwa: “¿Kuna munañampisa jan ukajj khitin sutipjjarusa jumanakajj taqe akanak lurapjjtajja?” sasa. Pedrosti jan ajjsarasaw jupanakar sarakïna: “Khitirutï jumanakajj chʼakkatapkta ukarojja, Diosaw jiwatanak taypita jaktayi. Uka Nazaretankir Jesucriston sutiparuw aka jaqejj kʼumaraptayat uñjasi, jumanak nayraqatana” sasa (Hech. 4:5-10).\n2 Amtapjjañäni, Pedrojj uka mä qawqha urunak nayrakiw kimsa kuti Jesusar jan uñtʼir tuküna (Mar. 14:66-72). Ukhamasti, ¿kunatsa jichhajj jan ajjsaras qhanañchpachäna? Qollan ajayuw yanaptʼaskäna, ukatjja janirakiw Jesusan jaktatapatsa pächaskänti. ¿Kunatsa Pedrojj ‘Jesusajj jakaskiwa’ sasin taqe chuym sispachäna? ¿Kunatsa jiwasajj ukham saraksna?\n3, 4. 1) Jesusan apostolonakapajj janïr nacipkäna uka nayrajja, ¿kawkïr jaktäwinakas utjawayi? 2) ¿Khitinakarus Jesusajj jaktayäna?\n3 Janïr Jesusan apostolonakapajj nacipkäna ukhaw jiwatat jaktañajj utj-jjäna. Ukhamasti, apostolonakajj jaktañ toqetjja sum yatipjjäna. Sañäni, kunjamsa Eliasasa Eliseosa Diosan chʼamapampejj jiwatanak jaktayapjjäna ukjja sum yatipjjäna (1 Rey. 17:17-24; 2 Rey. 4:32-37). Ukat kunjamsa mä jiwatajj Eliseon chʼakhanakap patjjar purisajj jaktäna uksa sumwa yatipjjarakïna (2 Rey. 13:20, 21). Biblian uka yatichäwinakapajj cheqäskapunitap nayrïr cristianonakajj sum yatipjjäna, jiwasajj ukhamarakiw Biblian qellqatäki uka yatichäwinakarojj iyawstanjja.\n4 Jesusajj jiwatanakar jaktaykäna uk yatiñajj chuymaruw purtʼpachïstu. Sañäni, Jesusajj mä viuda warmin sapa yoqapar jaktaykäna ukhajja, uka warmejj walpun kusispachäna (Luc. 7:11-15). Kunapachatï Jesusajj 12 maran mä imill wawar jaktaykäna ukhajja, ukhamarakiw awk taykapajj ¡wali kusisita jikjjatasipjjpachäna! (Luc. 8:49-56.) Ukatjja, Lázaro chachar sepulturapat mistunir uñjirinakasa wal muspharapjjpachäna (Juan 11:38-44).\nJESUSAN JAKTÄWIPJAMAJJ JANIW YAQHAJJ UTJKITI\n5. Mayni jaktäwinakat sipansa, ¿kunansa Jesusan jaktäwipajj mayjänjja?\n5 Jesusan jaktäwipajj janiw mayni jaktäwinakjamäkänti, uk sum apostolonakapajj yatipjjäna. Jesusat nayra jaktirinakajj pachpa cuerponakaparukiw jaktanipjjäna ukat qhepatjja wasitampiw jiwjjapjjäna. Ukampis Jesusajj jan jiwir ajay cuerpwa katoqäna (Hechos 13:34 liytʼañataki). Pedrojj Jesusjjat akham qellqäna: ‘Jañchin jiwatänjja ukampis ajayunjja jaktanjjewa’ sasa. Ukjjarojj saskakïnwa: “Jupasti alajjpacharuw makhatjje ukatsti Diosan kupëjjaparuw qontʼasjje, ukhamarak jichhajj angelanakasa, munañaninakasa, chʼamasa jupar katuyatawa” sasa (1 Ped. 3:18-22). Mayni jaktäwinakajj wali muspharkañäkchïnsa, Jesusan jaktäwipajj wali jachʼa milagropunïnwa.\n6. ¿Kunjamsa Jesusan jaktatapajj arkirinakapar yanaptʼäna?\n6 Jesusan jaktäwipajj arkirinakaparojj wal yanaptʼäna. Uñisirinakapajj janis Jesusajj jaktankaspa ukhamsa amuyapkchïnjja, Jesusajj wali chʼamani ajayjamaw jakjjäna, janirakiw khiti jaqes jupar jiwayjjaspänti. Ukham jaktatapasti Diosan Yoqapätapwa uñachtʼayäna. Ukatwa arkirinakapajj jan ajjsarapkänti, ni llakisipkarakïnsa, jan ukasti wali kusisitaw jikjjatasipjjäna. Diosan Reinopatjja taqe chuymaw yatiyapjjarakïna. Jesusatï jan jaktankaspänjja, Jehová Diosan amtanakapajj janiw phoqaskaspänti, ukat kuntï arkirinakapajj yatiyapkäna ukajj inamayakispänwa.\n7. 1) ¿Kunsa jichhürunakan Jesusajj luraski? 2) ¿Kuna jisktʼanakarus qhanañchaskañäni?\n7 Jesusajj janiw milagronak luriri aleq suma jaqekïkänti, uk sumwa Jehová Diosan servirinakapajj yattanjja. Jichhürunakanjja, Jesusajj Diosan arunakap oraqpachan yatiyasiñapatakiw pʼeqtʼaski. Ukat Diosan Reinopan Reyipjamajja, niyaw aka Oraqet jan walinak chhaqtayjjani, mä suma paraisoruw tukuyani, ukanwa jaqenakajj wiñayatak jakasjjapjjarakini (Luc. 23:43). Jesusatï jan jaktankasapänjja, janiw ukham jakañajj utjkasapänti. Ukhamasti, ¿kunatsa Jesusajj jaktaniwa ukat jakaskarakiwa sasin sissna? ¿Kunatsa Jesusan jaktäwipajj jiwasanakatakejj wali askejja?\nJEHOVÁ DIOSAJJ JIWAÑJJAROJJ WALI CHʼAMANIWA\n8, 9. 1) ¿Kunatsa judionakan religionap pʼeqtʼirinakajj Jesusan sepulturap uñjapjjañap munapjjäna? 2) María Magdalenampi mayni Mariampi Jesusan sepulturapar puripjjäna ukhajja, ¿kunas pasäna?\n8 Jesusan jiwatap qhepatjja, jilïr sacerdotenakampi fariseonakampiw Pilaton ukaru sarapjjäna, sapjjarakïnwa: “Tata, nanakajj amtasipjjaraktwa kuntejj uka kʼari parlir jaqejj siskänsa uka. Jupasti sarakïnwa: ‘Kimsürut jaktawayjjä’ sasa. Jumasti kimsürpachataki guardia uskum, discipulonakapajj jan arum jutasin apasjjapjjañapataki. [Kapasakiw] jupanakajj jaqenakarojj sapjjaspan: ‘Jiwatat jaktjjataynawa’ sasa. Ukhamäspa ukajja, uka qhepa kʼarïkis ukajj nayrirïkis ukat sipansa jukʼamp jan walïspawa” sasa. Pilatosti jupanakarojj sänwa: “Akajj guardia soldadonakajja. Sarapjjamaya jichhajj ukat uka sepulcro uñjayapjjam, kunjämtejj jumanakajj amuyapktas ukhamarjama” sasa (Mat. 27:62-66).\n9 Jesusan cuerpopajj qollur lurat mä sepulturan imatänwa, mä jachʼa qalampi atintata. Judionakan religionap pʼeqtʼirinakajja, Jesusan cuerpopajj wiñayatak ukham imatäspa ukwa munapjjäna. Ukampisa, Jehová Diosajj janiw uk munkänti. Jiwatapat kimsa uröjjäna ukhajja, María Magdalenampi mayni Mariampiw Jesusan sepulturapar uñjir sarapjjäna, ukanjja uka jachʼa qalajj apaqatäjjänwa, ukat mä angelaruw uka patjjan qontʼatäskir uñjapjjarakïna. María Magdalenampiru mayni Mariampirojja, uka angelajj Jesusan sepulturap uñantapjjañapatakiw akham säna: ‘Jutapjjam, uñjapjjarakim, janiw akankjjeti, jan ukasti jaktawayjjewa’ sasa (Mat. 28:1-6). ¡Jesusajj jaktayatäjjänwa!\n10. ¿Kunanaksa apóstol Pablojj Jesusan jaktatapat säna?\n10 Kunanakatï pusi tunka urunakan paskäna ukanakaw Jesusan cheqapun jaktatap uñachtʼayäna. Apóstol Pablojj Corinto markankir cristianonakar nayrïr cartap apaykäna ukanjja sänwa: “Nayraqatajja kuna yatichäwinaktï nayajj yateqktjja ukarakwa jumanakarojj yatichapjjsma; ukasti akhamawa: Cristow Qellqatanakarjamajj [chʼakkatata] jiwawayi juchanakas layku. Jupajj pʼampʼantatänwa kimsürutwa Qellqatanakarjama jakatatarakïnjja, ukatsti Pedroruw uñstänjja, ukhamarak yaqha apostolonakarusa. Uka qhepatsti phesqa pataka jilatanakarurakiw uñstänjja, ukanakatsti waljaniw jakasipki, yaqhepanakasti jiwarjjapjjarakiwa. Uka qhepatsti [Santiagoruw] uñstänjja, ukhamarak taqe apostolonakarusa. Qhep qheparusti, nayarurakiw uñstawayitu, nayajj janis horasapar nacit wawäkirista ukhama” sasa (1 Cor. 15:3-8).\n¿KUNJAMATSA JESUSAN JAKTATAP YATTANJJA?\n11. ¿Kunatsa “Qellqatanakarjamaw” Jesusajj jaktäna sasin sissna?\n11 Maya: Jesusajj “Qellqatanakarjamaw” jaktäna. Biblianjja, Jesusajj jaktaniniwa sasaw qhanañchasjjäna. Sañäni, Davitajj ‘janiw arkiriman sepulcror chhaqañapsa munkätati’ sasaw säna (Salmo 16:10 liytʼañataki). ¿Khititsa Davitajj parlaskäna? Jesusatwa parlaskäna, uksti 33 maran Pentecostés urunwa Pedrojj sum qhanañchäna. Jupasti sänwa: “Davidajj nayratpachas uñjkaspa ukhamwa parlawayäna Jesucriston jaktäwipatjja. Sarakïnwa: ‘[Jupajj] janiw jiwatanak taypinjj qheparkaspati. Janirakiw janchipas ñusjkaniti’ sasa” (Hech. 2:23-27, 31).\n12. ¿Khitinakas jaktanit Jesusarojj uñjapjjäna?\n12 Paya: Walja jaqenakaw jaktanit Jesusar uñjapjjäna. Jaktjjasinjja 40 urunakampiw Jesusajj discipulonakapar uñstäna. Mä kutejja, kawkhantï imatäkäna uka sepultura nayraqatanwa uñstäna, qhepatjja, Emaús sat markar sarañ thakina ukat yaqha cheqanakampinwa uñstarakïna (Luc. 24:13-15). Awisajja, maynirukiw uñstirïna, kunjamtï Pedrorojj uñstkän ukhama. Yaqhep urunakasti waljanirurakiw uñstirïna. Yamas mä kutejja, ¡phesqa patakatsa jilaniruw uñstäna! Ukhamasti jaktanit Jesusarojj waljanipuniw uñjapjjäna, janiw khitis ukatjj pächaskaspati.\n13. Jesusan jaktatapatjja, ¿kunjamsa arkirinakapajj jan pächasipjjatap uñachtʼayapjjäna?\n13 Kimsa: Arkirinakapajj Jesusan jaktanitapatjja jan pächasisaw yatiyapjjäna. Jesusajj jakaskiwa sasin yatiyapjjatap laykojja, waljaniw arknaqata, tʼaqhesiyata, jiwayata uñjasipjjäna. Ukampis apóstol Pedrojj Jesusar uñisipkäna, jiwayañ munapkäna uka judionak nayraqatanjja, jan ajjsarasaw Jesusan jaktatapat arjjatäna. Jesusatï jan jaktkaspäna ukhajja, Pedrojj janiw jakäwip aptʼasirjam arjjatkaspänti. Pedrosa mayni discipulonakasa, Jesusan jakaskatapsa ukat Diosan arunakap yatiyasiñapatak pʼeqtʼaskatapsa sumwa yatipjjäna. Ukhamarus Jesusan jaktatapajja, arkirinakaparojj jupanakan jaktaniñapat jan pächasiñatakiw yanaptʼarakïna. Amuytʼañataki, Estebanajj janïr jiwkasajja, jiwatat jaktañ utjatapjja sum yatïna, uka suytʼäwimpiw jiwarakïna (Hech. 7:55-60).\n14. ¿Kunatsa Jesusajj jakaskiwa sasin sasma?\n14 Pusi: Jesusajj Reyjam apnaqjjatapasa cristiano tamaru pʼeqtʼaskatapasa qhanaw amuyasi. Cheqpach cristiano tamajj wal jiljjattaski. Jesusatï jan jaktankaspän ukhajja, janiw ukham jiljjatkaspänti, inas jupjjat jan kuns yatkchisänti. Ukampisa, cheqapun jakaskatapsa ukat Diosan arunakap oraqpachan sum yatiyasiñapatak pʼeqtʼaskatapsa sumwa yattanjja.\n¿KUNATSA JESUSAN JAKTANITAPAJJ JIWASATAK WALI ASKEJJA?\n15. Jesusan jaktanitap yatiñajja, ¿kunatsa jan ajjsaras yatiyir sarañatak yanaptʼistu?\n15 Jesusan jaktanitap yatiñajja, jan ajjsaras yatiyañatakiw yanaptʼistu. Diosan uñisirinakapajja, pä waranqa maranakaw suma yatiyäwinak jan yatiyasiñapatakejja, kunayman toqet jarktʼañatak chʼamachasiwayapjje. Sañäni, kʼari yatichäwinakampi, jiskʼachañanakampi, nuwasiñanakampi, jarkʼasiñanakampi, tʼaqhesiyañanakampi ukat jiwayañanakampiw jarkʼañ munistu. Ukampis Biblianjj siwa: “Jumar tukjañäkis uka armjja janiw khitis jichhakam lurkiti” sasa (Isa. 54:17). Ukatwa Supayan apnaqat jaqenakarojj jan ajjsarktanti. Jesusajj jiwasamp chikäskiwa ukat kunjamtï arsuwaykäna, ukarjamaw yanaptʼaskistu (Mat. 28:20). ¡Janipuniw ajjsarañasäkiti! Inamayaw jiwasar amuktʼayañatakejj chʼamachasisipkani.\nJesusan jaktatap yatiñajja, jan ajjsaras yatiyañatakiw yanaptʼistu (15 tʼaqa uñjjattʼäta)\n16, 17. 1) Jesusan jaktatapajj ¿kunjamsa yatichäwinakapan cheqätap uñachtʼayistu? 2) Juan 11:25 qellqatarjamajja, ¿kunsa Jehová Diosajj Jesusar churäna?\n16 Jesusan jaktatapajja, yatichäwinakapan cheqätapwa uñachtʼayistu. Apóstol Pablojj sänwa: “Cristotejj jan jaktkchejja, yatichapksmas uka arunakajj janipï kunatakis askïkitejja, jumanakan iyawsañanakamasa inamayarakipï” sasa. Biblia toqet yatjjatir mä jaqejj sarakïnwa: “Jesusatï jan jaktkaspäna ukhajja, [...] cristianonakajj kʼari yatichäwinakar iyawsiri ukat jan amuytʼasiri jaqenakampi sasispawa” sasa. Ukhamajja, kuntï Mateo, Marcos, Lucas, Juan qellqatanakan parlki ukajj cuentokïkaspasa ukat mä aleq suma jaqerukis uñisirinakapajj jiwayapkaspa ukhamakïspawa. Ukampis Jesusajj jaktaskapunïnwa, uk yatisaw taqe kuntï yatichkäna ukajj cheqätap yatiraktanjja (1 Corintios 15:14, 15, 20 liytʼañataki).\n17 Jesusajj sänwa: “Nayätwa jaktañasa, jakañasa. Khititejj nayaru iyawsarakitu ukajja jiwatäkanisa, jakaniwa” sasa (Juan 11:25). Uka kusiskañ arunakajj phoqasipuniniwa. Jehová Diosajj Jesusaruw chʼam churi, uka chʼamampiw Jesusajj alajjpachar saririnakarusa ukat aka Oraqen walja millón jaqenakarusa jaktayarakini. Jutïrinjja, jiwañajj janiw utj-jjaniti ukwa Jesusan loqtasitapasa jaktatapasa uñachtʼayistu. Ukawa yantʼanak aguantañatakisa jiwañar jan ajjsarañatakisa chʼamañchistu.\n18. Jesusan jaktatap laykojja, ¿kunjamsa Diosajj sum uñjistani?\n18 Jesusan jaktatapajja, Jehová Diosajj kunjamsa cheqapar uñjistani ukwa uñachtʼayistu. Apóstol Pablojja, Atenas markankir jaqenakarojj akham sänwa: “[Diosaw] cheqa kankañampi akapacharojj taripani kawkïr jaqtejj jupajj ajlliski uka toqe. Uka jaqen cheqätapjja, jupar jiwatat jaktayasaw taqe jaqenakar qhanpach yatiyi” sasa (Hech. 17:31). Ukhamasti, Jesusaruw Jehová Diosajj Juezjam uttʼayi, jupasti cheqaparjama ukat munasiñampiw uñjistani (Isaías 11:2-4 liytʼañataki).\n19. Jesusan jaktatapat yatiñajja, ¿kunatakis yanaptʼistu?\n19 Jesusan jaktatapat yatiñajja, Jehová Diosan munañap lurañatakiw yanaptʼistu. Jesusatï jakäwip jan loqtaskaspäna ukat janirak jaktankaspäna ukhajja, janiw kunjamatsa juchampit jiwañampit qhespkasänti (Rom. 5:12; 6:23). Inas akapach jaqenakjam sischisäna: “Manqʼasiñäni, umtʼasiñäni, qharürojj jiwjjchiñänejjaya” sasa (1 Cor. 15:32). Ukampis janiw ukham amuyunakampi sarnaqktanti. Niyakejjay jiwatat jaktañajj utjchinejja, Jehová Diosar taqe chuyma istʼañatakiw chʼamachastanjja.\n20. ¿Kunsa Jesusan jaktatapajj Jehová Diosat qhanañchistu?\n20 Jesusan jaktatapajja, Jehová Diosajj wali chʼamanïtapa, “jupar thaqerinakarojj bendecirïtapa” uñachtʼayistu (Heb. 11:6). Jehová Diosajj Jesusar jan jiwiri ajay cuerponwa jaktayäna, ukampiw wali chʼamanïtapa, wali yatiñanïtapa, arsutanakap phoqerïtapa uñachtʼayistu. Ukatjja, Jehová Diosajj khitisa taqe kunjjar apnaqañapa ukjja, mä ‘wawaw’ qhanstayani sasaw nayra tiempojj arsuwayäna. Uka profecía phoqasiñapatakejj ‘wawajja’, mä arunjja, Jesusajj jiwasin jaktañapänwa (Gén. 3:15).\n21. ¿Kunatsa jiwatat jaktañ utjatapajj jumatak wali askejja?\n21 Jaktañ utjatapatjja, ¡walpun Jehová Diosar yuspärtanjja! Apóstol Juanajj akham arunakwa istʼäna: “¡Akajjay, Diosajj jichhajj jaqenak taypinwa jaki! Jupanakampiw jakani, jupanakasti markapäniwa. Dios kipkarakiw jupanakampïni, jupanakan Diosaparakïniwa. Diosajj taqe jachanakapwa nayranakapatjja picharani, janirakiw jiwañas, jachañas utjkjjaniti, warariñasa ni usuyasiñasa. Taqe kunanakatï nayrajj utjkän ukanakajj tukusjjewa” sasa. Ukatsti tronon qontʼatäkäna ukajj saskakïnwa: “Qellqam, aka arunakasti cheqapawa, katuyaskañarakiwa” sasa. ¿Khitis Juanarojj uka arunak yatiyäna? ¡Jaktanit Jesucristow yatiyaskäna! (Apo. 1:1; 21:3-5.)\nTaqe jakäwisan qollanäpjjañäni\nJehová Diosar servir marka\n¿KUNANAKAS IMATÄSKI? Cheqa yatichäwejj Inti jalsun qhantʼi\nText Aka archivonakanwa qellqatanak apaqasma YATIYAÑATAKI (CONGREGACIONAN YATJJATAÑATAKI) Noviembre 2014\nAudio Aka archivonakanwa grabacionanak apaqasma YATIYAÑATAKI (CONGREGACIONAN YATJJATAÑATAKI) Noviembre 2014\nYATIYAÑATAKI (CONGREGACIONAN YATJJATAÑATAKI) Noviembre 2014


Chilimp qurpasitäki ukanx 19 chiqanw palla pallanakax utjani / Jamuqa: La Voz de Tarija\nLlamayu phaxsi tukuykamax, Boliviax taqpach Chilimp qurpasitw uñjxani (880 km). Ukjakamax 19 chiqanw palla pallanakax utjxani.\nPalla pallanakan qhiparapxañapatakix niyaw uñjañ chiqanakax tukuyata, 120 chiqämw kamachinak t’unjas mantanipxi, uka thakhinakax khuchhunuqatäniwa sasaw tata Gonzalo Rodríguezax arsuwiyi, jupax kamachinak t’unjas alakipasirinak tukjir sullka kamanarakiwa.\nAnchhax phisqha chiqanw uñjatäski, phaxsi tukuykamax suxtampiw utjani.\nKimsaqallq wakiski uka chiqanakanw utt’ayapxani, ukhamat juk’amp sumax jan wali jaqinakar katjatarakïni, kamachinak t’unjas alakipasirinakarux mun jan munaw Charañäm, Pisigäm, Tambo Quemadöm jutayatäni, jupanakax markasatakiw payllapxani.\nUka pachparakiw, Pirwa qurpanx suxta chiqanw palla pallanakax utjani, niyaw uka chiqanakax 63% irnaqata sawiyiwa.\nLaqaya, Catacora, Puerto Acosta, Ulla Ulla uka chiqanakanw nayrïrinakax utt’ayatäni, ukañkamax “payax kawkharus utt’ayatäni ukax janiw satäkaspati, jan walinak jan utjañapatakiw imxasita” sasaw arsuwiyi./RAR


Efesios 2 - Holy Bible [Aymara Bible 1997] - (Efe 2)\nDiosajj Cristomp chicaw jumanacar jacañ churapjjtam, jan wali luräwinacamana uqhamarac juchanacaman jiwatäsipcäyätas ucqha.\nAcapachan sarnakäwinacaparjamaw jacasipcäyäta, cawquïri ajayutejj ñankha ajayunacaru apnakqui, uqhamarac ch'amañchqui Diosar jan ist'irinacarusa, uca ajayun munañap lurasina.\nTake jiwasanacaw uqham nayrapachajj jacayätan, munañanacasarjama sarnakasa, janchin munañanacaparjama phokhasina, amtäwinacasarjama sarnakasina. Ucatpï Diosan ajjsarcañ mutuyäwip mayninacjama catokañasajj waquisïnjja.\nUcampis Diosajj jach'a qhuyapayasiñaniwa, walrac munasiraquistu.\nUcatwa Cristomp chica jacañ churistu, juchanacasan jiwatascchïyätan ucasa. Uqhamajj jumanacajj Diosan qhuyapayasiñapatwa khespiyatäpjjtajja.\nDiosajj Cristo Jesusamp chicaw jactayaraquistu, jupamp chicaw alajjpachanacan kont'ayaraquistu.\nAcsti luriwa khepa pachanacan uñacht'ayañataqui, cunja jach'a munasiñapampis munistu ucata, uqhamarac qhuyapayasiñapas jiwasatac utjatapata Cristo Jesús laycu.\nDiosan munasiñapatwa jumanacajj khespiyatäpjjtajja iyawsañ laycu. Acasti janiw jumanacan luräwinacamäquiti, jan ucasti Diosaw jumanacar churapjjtam.\nJaniraquiw cuna luräw tokëquisa, uqhamat jan qhitis jach'achasiscañapataqui.\nUqhamajj amtasipjjam cunjämäpcäyätatejj nayrajj uca. Janchin jakenacar circuncisión lurapjje uca judionacajj sutichasipjjewa “circuncidatäpjjtwa” sasa. Ucampis jumanacajj janiw judío castäpcäyätati, ucatsti jumanacarojj sutichapjjtamwa “jan circuncidatanaca” sasa.\nUca tiempojj jumanacajj jan Cristonïsipcäyätawa, Israel marcatsti jayanraqui, Diosan arust'äwinacap jan uñt'asina, aca orakenjja jan cuna suyt'añani, jan Diosaniraquiw jacasipcäyätajja.\nUcampis jichhajj Cristo Jesusampejj mayaquëjjapjjtawa. Nayrajj jayancapjjäyätawa, jichhajj Criston jiwatap laycuw jac'ancjjapjjtajja.\nCristow sumancayirisajja, jupajj judionacsa jan judionacsa mä sap marcacwa tucuyawayi cawquïr uñisiñatejj mä perkjama jaljcäna uc t'unjasina.\nCristojj pachpa janchipanwa leyejj cuntejj siscäna ucjja tucuyawayi. Paypach marcsti mä sapa machak marcaruquiw tucuyaraqui, juparu mayachataraqui. Uqhamwa sumancañjja utjayawayi.\nUqhamatwa Cristojj crusan jiwasina paypach marcan ch'ajjwanacap tucuyawayi, Diosampis sumancayaraqui, jupanacat mä sapa cuerporu tucuyasina.\nCristojj jutasinjja takeniruw sumancaña suma yatiyäwinacjja yatiyi, jumanacaru jayanquirirusa, uqhamarac judionacas jac'ancapqui ucanacarusa.\nTakeniw Cristo toke, judionacasa jan judionacasa, mä sapa Ajayu tokequi Awquirojj jac'achastan.\nUcatpï jumanacajj jan jaya jakenacäcjjapjjtatejja yakha orakensa, take Diosanquirinacampejj marca masëjjapjjtawa, Diosan familiapäjjapjjaractawa.\nJumanacajj mä jach'a utjamäpjjtawa, apostolonacjjaru uqhamarac profetanacjjaru perkjjatatäpjjtawa. Pachpa Jesucristoraquiw kallta esquin kalajja.\nUca kaljjaru utajj sayt'ayatawa. Uca kalasti Cristowa ucatsti saraparjamaw ucjjaru suma perkasisqui mä templo jicsutäñapcama, Diosar catuyata, Tatitur mayachataraqui.\nUca pachparaquiw jumanacajj Cristoru mayachatäpjjta, takenimpis mayachasisa mä utaru tucuñataqui, uca utanwa Diosajj Ajayup toke jaqui.\nEfesios 1 / Efe 1\nEfesios 2 / Efe 2\nEfesios 3 / Efe 3\nEfesios 4 / Efe 4\nEfesios 5 / Efe 5\nEfesios 6 / Efe 6


Sudán: Africa Tuqinxa Sudán del Sur Markaxa mä Machaq Markaruw Tukuwayi · Global Voices Aymarata\nJaqukipäw uñt'ayata/apkatata 27 Anata phaxsi 2011 18:47 GMT\nAka blog ullart'apxañäni Português, Español, Français, বাংলা, English\nPascal Ladu jupa jilawa mä podcast tuqi [eng] uñicht’ayiwayi,. Taqi kuna lurawinakatix pasawayki uka tuqita. Aka Juba markatpachaw kunamtix aka voto jaquntawi urux pasawayki ukanak tuqitwa uñichtayani.\nAs'ad Estados Unidos markax wali jiskhikipt’atawa pä kasta amuyupata, jikxatasi. [eng]:\nLaw Hawk jupaxa siwa, Sudan del Sur markaxa kulinta markanakan yanapt’awipx munakipuniniwa. [eng]:\n¿kunjamatsa qullqi uchirinakarux [eng] aka Sudan del sur markaru apanipxani?:\nMä wali yatiñan Jaqirutix churasmaxa “darfurés» ukjamaruxa…. Ukjaw kuntix lurkaspax ukanaka uñxsnaxa…\nKizzie jupäxa wali celosuwa Sudan del sur jaqinakatxa [eng]:\nSudanese Optimist jupax Sudán del Sur marka utt'asipanxa kusisitawa, ukampirus… [eng]:\nLodiong Morris [eng] Alayampi (Norte) Aynachampixa (Sur) kunxam apasiñasasa markapur ukja askicht’apxataynawa, sasaw yatiyaniwayi:


"Evo Morales Ayma K'añaskump Atipt'asiñatakix" 100 waranq waranq dólar irpirinakax churapxani\nEvo Morales Jilïr Irpirimp tata Tito Montañomp tata Juan Ramón Quintanampix FEBAD irpirinakampiw tantachasiwiyapxi (Jamuqa: UCP)\nBolivia irpirinakax 100 waranq waranq dólar “Evo Morales Ayma K’añaskump Atipt’asiñatakix” churapxani, jutir phaxsiw ukham atipt’asiñax utjani sasaw tata Orlando Careagax arsuwiyi, jupax Bolivian k’añaskump atipt’ayirinakan (FEBAD) irpiriparakiwa.\n“Jichhürux Evo Morales Ayma K’añaskump Atipt’asiñaw utjani, ukw yatiyañ muntha. Jilïr Irpirix qullqix ukatak churatäniw sasaw yatiyawiyitu” sasaw tata Careagax Marka Jach’a Utan tantachasitatx arsuwiyi.\n150.000 yamakis sapa yant’asir qutur churañ munatäski, jutir phaxsix kimsa yant’asir qutuw utjani, ukampirus atipt’asiñ urunakax jichhaw wakt’ayatäski sasaw qhanancht’awiyi.\n2.300 km ukjwa jalapxani, Quchapampampir Sucrempir Vallegrandempir Camirimpir Tarijampir P’utuxsimpir Uru Urumpir Chukiyawumpiruw puritäni, yaqha chiqanakarus ukhamaraki sasaw FEBAD ukankirinakax sawiyapxi.\n“Jilïr Irpirix ukham yant’asiñanakx walpin ch’amachi. Yamakis akham mä jach’a atipt’äwi utjañapx jupaw amtawiyi. Jichhax phuqhaskiwa. Akham yant’äwinak ch’amachir Jilïr Irpirisax utji ukatw kusisit jikxatastha” sasaw FEBAD irpirix arsuwiyi./RAR


Génesis 33 QA97 - Cunapachatejj Jacobojj Esaú jilaparu - Bible Search\nJacobojj Esaú jilapampiw sumanqui\n1Cunapachatejj Jacobojj Esaú jilaparu pusi pataca jakenacampi jutasquir uñjän ucqhajja wawanacjja Leampiru, Raquelampiruw jaljäna, uqhamarac pani esclavanacaparu cuna. 2Nayrakatarusti esclavanacampi wawanacapampwa uchäna, ucjjarusti Learu wawanacapampiruw ucharaqui, kheparusti Raquelampiru Joseampiruw ucharaquïna. 3Ucjjarusti jupanacatjja nayrt'awayänwa, ucatsti p'ekepampi oraker puriñcamaw pakallko cuti alt'asïna, jilapan jac'apancjjäna ucqhacama. 4Ucampis Esaú jilapajj jicjjatiriw jaläna, khomantasinsti jamp'att'araquïnwa. Panpachaniw jachapjjaraquïna. 5Ucatsti Esaú jilapajj warminacaru, wawanacaruw uñcataraquïna, ucatsti jisct'araquïnwa:\n—Ucanacajj cuntejj Diosajj sirvirimaru churqui ucanacawa —sasaw Jacobojj saraquïna.\n6Uqhamasti esclavanacampi, wawanacapampisti, jac'achasipjjänwa, oraker puriñcamaw alt'asipjjaraquïna. 7Ucjjarusti Leampi wawanacapampiraquiw jac'achasipjjäna, uca quipcaraquiw alt'asipjjäna oraker puriñcama, kheparusti Joseampi, Raquelampiw jac'achasinipjjaraquïna, uca quipcaraquiw alt'asipjjäna. 8Esausti acatjamatwa jisct'äna:\n—¿Cunsa luräta take uca uywa tamanacampejja, cuntejj jutasin uñjancta ucanacampejja? —sasa.\n—Ucajj juman nayat qhuyapt'ayasiñamataquiwa —sasaw Jacobojj saraquïna.\n9—Janiw, munat jilata, nayanjja uywanacajj utjasquituwa. Cunatejj jumancqui ucajj jumancascacpan —sasaw Esaú jilapajj saraquïna.\n10Ucampisa Jacobojj sascaquïnwa:\n—Janiw uqhamäcaspati. Nayajj achict'assmawa, juman nayrakatamantejj qhuyapayasiñam jicjjatsta ucapachajj catoketay aca wajjt'äwjja, jumar uñjatajjasti Diosarus uñjquirista uqhamawa, niyaquejjay jumajj wali suma catokchistajja. 11Achict'assmawa, cuna wajjt'äwtejj jumataqui apancta uca catokañamataqui, Diosaw nayarojj kamiri tucuyaraquitu, janiw cunas pist'caraquituti —sasa.\nJacobojj sintipuniw achict'äna, ucatsti Esaú jilapajj uca wajjt'äwjja catokänwa, 12ucampis saraquïnwa:\n—Waliquiwa, jichhajj acat sarjjañäni. Nayaw juman nayrakatamjja sarä —sasa.\n—Munat jilata, jumajj sum yattajja, wawanacajj pisi ch'amätapjja, uqhamarus amuyt'añajjaraquiwa kalluni ovejanacata, vacanacata, ucanaca; mä urunacaqui karirjjapjjaspa ucqhajj tampacha ovejanacaw jiwarjjaspa. 14Jumajj aca sirvirimatjja nayrt'asiwaycaquim, nayasti c'achat c'achatwa jutascä, uywanacan khepapwa wawanacampi chica jutascä, jumampi Seir sat chekan jiquisiñasataqui.\n15—Waliquiwa —sasaw Esaú jilapajj saraqui—. Mä kawkha jakenaca, nayampi chica jutapquis ucanaca jaytawayäma —sasa.\n—Janicucha, achict'assmawa. Jan jumajj ucatjja llaquiscamti, waliquïscaniwa —sasa.\n16Esaú jilapasti uca urpacharaquiw Seir sisqui uca chekar cuttanjjäna. 17Ucampisa Jacobojj Sucot sisqui ucsaruw sarjjaraquïna, ucanwa jupajj mä uta lurasïna, uywanacapataquisti, ramanacat wact'ayaraqui. Ucatwa uca chekajj Sucot satajja.\n18Cunapachatejj Jacobojj Padan-aramat cuttanjjän ucqhajj Canaán orakerojj c'umaraw purinïna, ucatsti Siquem marca uñcatasiruw puriraquïnjja. 19Ucatsti Hamor jakena orakepwa pataca kollkempi aläna, ucasti Siquem jaken awquipänwa, uca chekaruw carpapa sayt'ayasipjjaraquïna. 20Ucjjarusti mä altar luraraquïna, El-Elohe-Israel sasaw suticharaquïna.


Global Voices Aymarata » Sarayaku, Ecuador qhichwa markanx umax mä jakäwiwa · Global Voices Aymarata » Print\nJaqukipäw uñt'ayata/apkatata 20 Mara t'aqa phaxsi 2015 18:40 GMT 1\t · Qillqiri Eduardo Avila (es) ukan jaqukipiri\tLiliane Tambasco, Victoria Tinta Quispe\nCategoria-naka: Latin America, Ecuador, Citizen Media, Indígenas, Medio Ambiente, Rising Voices\nUna invitación a un foro para el estreno de los vídeos sobre Sarayaku.\nSarayaku qhichwa markax centro-sur de la Amazonia ecuatoriana uksan jikxatasi, petróleo, gas ukat minerales uka apsuñatw qillqatanak utjayawayi. Uraqinakapar arxatasa, Sarayaku markax medios de comunicación digitales ukatuqiw jupanakax jan uka khusu umanak apsuñatak p’iysuyañ munapk uka uñt’ayapxi. Uka qillqatax  «Jaguar ukan wawanakapa»  sutimp p’iqincht’atawa.\nEriberto Gualinga jupax aka área ukanx p’iqinchiriwa, ukatx walja videonak canal de YouTube  ukar apkati. Janiw uka video ukakikiti jan ukasti sitio web  ukat Twitter (@Sarayaku_Libre ) uaktx Facebook  ukan uñt’ayaraki.\nCorte Interamericana de Derechos Humanos (CIDH) ukax 2012 maranx Sarayaku markat arxati,  ecuatoriano jilïr irpirix Sarayaku markan khunayanak p’iyarañatak janir firmkasax markanakampiw nayraqat aruskipt’añapa.\nUka may may herramientas apnaqäwinakampix kunjamas uñt’ayañ ukwa yatiqapxi. Sarayaku markax blog colectivo El Churo  ukampiw chikanchasi waynanakar ch’amanchañataki  ukhamat yaqha markanakax ukham video luräwinakamp chikanchasipxañapataki. Uka proyecto Rising Voices  uksatx 2014 maranx mä beca jikxatatayna .\nAka videonx yatiyirix qhichwa arunw  Sarayaku markatakix umax wali askiw sasinw yatiyi. Plataforma de subtitulado Amara  ukatuqix videox ingles arun subtitulatawa, yaqhanakax yaqha arunakarux subtitulapxarakispawa.\nAka video ukax Quito ukat Sarayaku uksan waruqatawa, ukan walja aruskipäwinakaw utji. Jutïr simanax juk’amp videos ukanak uñt’ayaskañäni.\nURL to article: https://aym.globalvoices.org/2015/06/7315\n «Jaguar ukan wawanakapa»: https://www.youtube.com/watch?v=IUnaNv5NFko\n canal de YouTube: https://www.youtube.com/user/TrayaMuskuy/videos\n sitio web: http://sarayaku.org/\n ukax 2012 maranx Sarayaku markat arxati,: http://indiancountrytodaymedianetwork.com/2012/07/28/human-rights-court-rules-favor-kichwa-community-against-ecuadorian-government-125906\n blog colectivo El Churo: http://churocomunicacion.blogspot.com.es/\n waynanakar ch’amanchañataki: https://es.globalvoicesonline.org/2014/12/01/documental-selva-viva-a-traves-de-taller-de-cine-comunitario-en-sarayaku/\n qhichwa arunw: https://es.wikipedia.org/wiki/Quichua_norte%C3%B1o


1 Samuel 8 - Holy Bible [Aymara Bible 1997] - (1Sam 8)\nChuymaniptjjasinsti, Samuelojj jupan yokanacaparuw Israelan jilïrinacapat utt'ayäna.\nJilïri yokapasti Joel satänwa, ucjjarüqui ucasti Abías sataraqui, jupanacasti Beerseba sisqui uca chekanwa apnakapjjaraquïna.\nUcampisa yokanacapajj janiw awquipjama sarnakapcänti, jan ucasti take cun muniriw tucjjapjjäna, kollke chilltayasipjjaraquirïna, janiraquiw take cunsa chekaparu uñjapcänti.\nUcatsti take Israel marcanquir jilïrinacaw tantacht'asipjjäna, uqhamarac Ramá sisqui uca chekan Samuelompi jiquisiriw sarapjjäna,\naqham sapjjaraquïnwa: “Jumajj sinti chuymanëjjtawa, yokanacamasti janiraquiw jumjama sarnakapquiti, uca laycu mä rey utt'ayam nanacar apnakañapataqui, cunjämatejj take marcanacanjja utjqui uqhama” sasa.\nSamuelosti uqham mä rey marcar apnakañapataqui mayipjjatapatjja wali mayjt'ataw Tatitut oracionan mayïna.\nUcampisa Tatitojj saraquïnwa: “Cuna mayitanacapsa ist'ascaquim, cuntejj marcajj maycätam ucjja jaysascaquim, janiw jumaruti jisc'achapctamjja, jan ucasti nayaruw jisc'achasipquitu, jan nayan jupanacaru apnakañajj laycu.\nCuna urutejj Egipto marcat apsuncta uca urut jichhacamajj cuntejj jumarojj lurapctamjja, ucaracwa nayarojj lurapjjetu, nayarusti apanucupjjaraquituw yakha diosanacar quillt'asiñataqui.\nUqhamajj cuntejj mayipcätam ucarojj jaysascaquim. Ucampisa amtayaraquim, jupanacaru apnakcani uca reyejj cuntejj jupanacat maycani ucjja.”\nUqhamasti Samuelojj Tatitun arunacapwa rey mayiri marcarojj yatiyäna,\nsaraquïnwa: —Jichhajj acaw suyt'apjjtam cawquïri reyitejj apanakapcätam ucampejja. Yokanacamjja jawsthapiniwa, ucatsti nuwasiñ carronacaruw ucharaquini, yakhepanacarusti caballeriaruw uchani, yakheparusti jupan uñjiripataraqui uchasini.\nMayninacarojj waranka soldadjjaru jilïritwa ucharaquini, mayninacarusti pheska tunca soldadonacjjaruw ucharaquini. Jumanacat yakhepanacarusti yapupa khollipjjañamataquiw uchapjjätam, yapupa apthapiñataquiraqui, uqhamarac armanacap lurañataqui, guerrar sarañ carronacan yänacap lurañataquiw uchapjjätam.\nUqhamaraquiw phuchanacamsa jupar sirviritaquiw jawsayaraquini, juparu suma k'apquiri kollanacampi jawiñataqui, phayañapataqui, t'ant'a lurañapataquiraqui.\nJumanacan suma orakenacamwa catuntasini, uqhamarac suma uva yapunacamsa, olivo yapunacamsa, ucatsti ucanacjja qhitinacatejj palaciopan sirvipqui ucanacaruw churaraquini.\nGranonacamatsa, uqhamarac uva yapunacamatsa, sapa tuncat maya apakapjjätam, reyimpi chica jacapquis palacionjja ucanacaruw ucanacjja churaraquini.\nUqhamaraquiw jumanacatjja uywatanacamsa, suma vacanacamsa, suma asnonacamsa aparapjjaraquïtamwa; ucanacasti jupataquiraquiw irnakapjjani.\nUqhamarus uywanacamatjja, sapa tuncat maya apakapjjätam, jumanacas juparuraquiw sirvipjjäta.\nUcampis cuna urutejj uca jumanacan ajllit rey toke arsusipjjäta ucapachajj Tatitojj janiw ist'apcätamti.\nJakenacasti janiw Samuelon arunacapjja ist'apcänti jan ucasti sapjjänwa: —Janiw ucajj cunäquisa.\nNanacajj mä reyinïñ munapjjta, uqhamat jiwasajj yakha marcanacjamäñasataquiraqui, jupajj jiwasan reyisäñapataqui, jiwasar apnakañapataqui, guerransa jiwasar suma irpañapataqui —sasa.\nSamuelojj jakenacan uqham arsusitap ist'asinsti, take ucanacjja Tatituruw yatiyäna.\nTatitusti juparojj saraquïnwa: —Mayitanacaparojj ist'am, ucatsti mä rey jupanacataqui utt'ayaraquim —sasa. Uqhamasti Samuelojj take israelita jakenacarojj cawqui marcanacattejj jutapcatayna ucaruw qhitanucjjäna.


Callamarca:Taqi chaqan arusamp saräwinakasamp waqaychapxañasa - Wikipedia\nCallamarca:Taqi chaqan arusamp saräwinakasamp waqaychapxañasa\nQuebec, Canadá uksa jaya markan jakasir jilatanak kullakanakax arupx jach’anchayapxarakikiritaynawa; jupanakax niya taqi chaqan Francés arut arst’asipxi, sañäni: utana, yatiqañ utanakana, yatiyäwinakana, ukat juk’ampinakana.\nJupanakax Inklis arx yatisipkarakiwa, janiw ukjamak qhiphar jaytanukupkiti. Ukat kunapachatï uka arut aruskipt’añäk ukjaxa, jan kuna pächasisaw arst’apxaraki.\nCanadá wayn tawaqunakampiw mä jaypux aruskipt'atäna.\nMayni tawaqux aymaran “kayu, ampara” ukat yaqha arunakamp kun yatiqarakitayna, ukat jupax mäk’amppach yatiqan munarakïna. Ukaw pachpan jakasirinakar wal chuym llamkt’asiyäna. 1950, 1960 ukjanakax jichhürunakat sipan aspachaw tayka arup waqaychañatakix unxtasipxatayna, jichhax “literatura” ukaruw juk’amp ch’amanchayañ munapxaraki.\nAka uraqpachan wali uñt’at arupasa, jan ukax janis ancha uñt’atakpana, taqi aruw waqaychaña, ch’amanchaña ukat jach’anchayañ wakisi. Yamas jan ancha yäqatakch ukaxa, mayanakat sipan juk’amp juk’amp nayrar sartayatañapawa. Ukjamän ukjakiw laq’a achachilanakasan nayra kunayman yatiñanakapax jan chhaqkaniti.\nObtenido de «https://ay.wikipedia.org/w/index.php?title=Callamarca:Taqi_chaqan_arusamp_saräwinakasamp_waqaychapxañasa&oldid=88675»\nEsta página se editó por última vez el 30 llmp 2017 a las 19:19.


Éxodo 7 - Holy Bible [Aymara Bible 1997] - (Éxo 7)\nUcat Tatitojj Moisesarojj sascaquïnwa: —Nayawa jumarojj uchsma naya lanti faraón jac'ana lurañanacamataqui, ucampis Aarón jilamawa juma lanti parlascani.\nJumasti cuntejj nayajj siscäma take ucanacwa Aarón jilamarojj yatiyäta; ucatsti jupawa faraonarojj parlascani, israelitanacaru marcapat antutjjañapataquejja.\nUcampis nayawa faraonarojj chuymap kalarayäjja jan munañapataqui, uqhamarac Egiptonjja nayaraquiwa walja muspharcañ uñacht'äwi milagronacjja luraraquëjja.\nFaraonasti jumanacarojj janiw ist'añ munapcätamti, ucampis nayawa Egiptjjarojj ch'amajj uñacht'ayäjja, ucatsti jach'a muspharcañ cheka luräwinaca uñacht'ayasaraqui, nayaw Israel ejército marcajjaru Egiptot apsuniraquëjja.\nCunapachatejj Egiptjjaru ch'amajj uñacht'ayasa Israel marcajjaru uca marcat apsuncäjja, ucqhawa egipcionacajj yatipjjani nayana cheka Tatitu Diosätajja —sasa.\nMoisesampi, Aaronampejj cunjämtejj Tatitojj siscäna uqhamarjamaw lurapjjäna.\nCunapachatejj rey faraonampi parlapcäna ucqhasti Moisesajj quimsakallk tunca maranïnwa, Aaronasti quimsakallk tunca quimsan maraniraqui.\nTatitojj Moisesampir, Aaronampirojj parlascaquïnwa:\n—Faraonatejj ‘Milagro lurapjjam’ sapjjätam ucajja jumasti Aaronaruw säta: ‘Thujruma faraonan nayrakatapar liwnokam’ sasa, uca thujrojja mä catariru tucuñapataqui.\nUcatsti Moisesampi, Aaronampejj faraonan ucar sarasinjja cunjämtejj Tatitojj siscäna uqhamarjamaw lurapjjäna. Aaronasti faraonana, uqhamarac jilïri jakenacapan nayrakataparuw thujrupa liwnokäna, ucatsti uca thujrojj mä catariruw tucüna.\njupanacajj sapa mayniw varanacap oraker liwnokapjjäna, ucatsti uca varanacapajj catarinacaruraquiw tucuraquïna. Ucampis Aaronan jach'a thujrupasti wali amuyt'ani jakenacampina, uqhamarac yatiri jakenacan varanacaparojj mank'antänwa.\nUcampis faraonajj chuymapjja wali kalarayasïna, janiraquiw ist'añ muncänti cuntejj Tatitojj siscäna uca arunacjja.\nUcjjarusti Tatitojj Moisesar parlascaquïnwa: —Faraonasti colerañampi chuymapan kalarayasisajja janiw israelitanacarojj antutañ munquiti.\nArumanthi alwatasti, faraonajj cunapachatejj jawiraru sarcani ucqhasti jumajja jicjjatiriw saräta. Ucatjja Nilo sat jawir thiyaru purisajja ucatwa suyt'äta, ucampis cawquïr jach'a thujrumatejj catariru tucqui ucjja apasiraquïtawa.\nUcansti aqham sätawa: ‘Hebreonacan Tatitu Diosapawa nayaru qhithanitu jumaru aca yatiyañataqui: ‘Antutjjam marcajjaru sarjjañapataqui jupanacasti wasaranwa nayaru yupaychapjjetani. Ucampis jumajja jichhacamajj janiw ist'añ munctati.\nUca laycusti Tatitojj siwa: ‘Jichhawa yatïtajja nayan cheka Tatitu Diosätajja. Cunapachatejj nayajj aca thujrojjampi jawirancqui uca umaru jisctä ucqhajja umanacajj wilaruw tucuni.\nJawir umana jaquir chawllanacasa jiwaraniwa, ucat jawirajj wali thujsätap laycusti egipcionacajj ajjtasisajj janiw jawirat umañ munapcaniti.’\nUcat Tatitojj Moisesarojj parlascaquïnwa: —Aarón jilamaru aqham sam: ‘Amparamar thujruma ayjjarusina loktam take egiptonquir umanacjjaru, jawiranquiri, k'awanacanquiri, khothañanacanquiri, take tantat umanaca, uqhamarac lawata, kalata lurat tinajanacan uchat umanacajja wilaru tucuñapataqui’ —sasa.\nUcatsti Moisesampi, Aaronampejj lurapjjänwa cunjämtejj Tatitojj jupanacar siscäna uqhama. Aaronasti, faraonana, uqhamarac faraonan sirvirinacapan uñjcatawa jach'a thujrupampi jawiranquir umaru jisctäna, ucatsti jawiranquir umajja wilaruw tucüna.\nJawiran jaquir chawllanacasti jiwarapjjänwa. Ucampis uca jawirajja wali thujsätap laycusti egipcionacajj janiw ucat umcjjapjjänti, take Egipto orakenquir umanacaw wilaru tucüna.\nUcampis Egiptonquir yatiri jakenacajja uca quipcaraquiw lurapjjaraquïna, ucatsti faraonajj chuymapa colerañampi kalarayasisajj janiw ist'añ muncänti cuntejj Tatitojj siscäna ucjja.\nUcat faraonajj palacioparuw cutt'jjäna cunatejj pascäna ucar jan yäkasina.\nTake egipcionacajja jawir thiyaruw phuch'unaca allinokapjjäna ucat k'oma uma apsuñataqui, jawiranquir umajja janiw umt'añjamäcänti uca laycu.\nPakallko urunacaw pasjjäna Tatitojj jawiranquir umaru wila tucuycäna uca urutjja.


¿Kunjamsa llakitanakar chuymachtʼsna?\nYatiyañataki | 2016 Núm. 3\n¿Kuna arutsa liytʼäta? Acholi Afrikáans Albanés Alemán Amárico Armenio Aucano Aymara Azerí Azerí (alfabeto cirílico) Bashkir Batako karo Batako toba Baulé Becol Bengalí Biak Birmano Bislama Búlgaro Camboyano Catalán Cebuano Checo Chichewa Chino Tradicional Chino cantonés (tradicional) Chino mandarín (simplificado) Chitonga Chokue Chol Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Efik Endebele Endonga Endáu Enzema Eslovaco Esloveno Español Estonio Ewé Finlandés Fiyiano Fon Francés Ga Georgiano Griego Groenlandés Guaraní Gujarati Gun Hausa Hebreo Hiligaynon Hindi Hmong (blanco) Holandés Húngaro Iban Ibanag Ibo Ilocano Indonesio Inglés Islandés Isoko Italiano Japonés Javanés Kabiye Kannada Kaonde Kayin sgaw Kazajo Kikamba Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisi Kisonge Krío Kurdo Kurdo kurmanyí del Cáucaso Kwangalí Kwanyama Lamba Lhukonzo Lifu Lingala Lituano Luganda Lunda Luo Luvale Macedonio Macua Malayo Malayálam Malgache Maltés Mam Mambue-Lungu Maratí Maya Mazateco de Huautla Mizo Mongol Moré Ndebele (Zimbabue) Nias Noruego Nyaneka Nyungwe Náhuatl (Guerrero) Náhuatl (Huasteca) Náhuatl (norte de puebla) Osético Otetela Pangasinán Panjabí Papiamento (Aruba) Papiamento (Curazao) Persa Pidgin camerunés Pidgin de las islas Salomón Polaco Portugués de Brasil Quechua (Ancash) Quechua (Ayacucho) Quechua (Cuzco) Quechua boliviano Quichua de Imbabura Rarotongués Rumano Runyankore Ruso Samoano Sango Saramacano Sena Sepedi Serbio (Alfabeto cirílico) Serbio (alfabeto latino) Sesoto de Lesoto Shona Sidama Silozi Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tetun Dili Tigriña Tivo Tojolabal Tok pisin Tseltal Tshiluba Tsonga Tsotsil Tsuana Tumbuka Turco Tuvaluano Twi Tártaro Ucraniano Uhobo Umbundú Urdu Uruund Vendal Vietnamita Wallisiano Waray-Waray Wayuunaiki Wolaita Xhosa Xitshwa Yao Yoruba Zandé Zulú Árabe Ñanya Ñemba\nNAYRÏR JANAN PʼEQEÑCHÄWIPA | MAYNEJJ JIWJJE UKHAJJ KAMACHSNASA\nMaynin mä munat familiarapajj jiwjje ukhajja, jupar chuymachtʼañajj chʼamakiwa, awisajj amukiw qheparjjtanjja janiw kuns lurirjamäjjtanti. Ukampis jupanakarojj yanaptʼsnawa.\nAwisajja, janiw kun sañas wakiskapuniti, jupanakampi chikäña jan ukajj kunja llakitas jikjjatastan ukanak sañakiw wakisiraki. Yaqhep cheqanakanjja, qhomanttʼasa, amparat katthaptʼasaw jupanakat llakisitap uñachtʼayapjje. Familiapar aptʼasipki ukanakatï jiwasar kunsa parltʼapjjestani ukhajja istʼañasawa. Jan ukajj wakiskani ukhajja manqʼa phayasa, wawanakapar uñjasa ukat kunanakatï jiwatar imtʼanjjañatak wakiskani ukanakanwa yanaptʼaraksna. Taqe ukanakaw jupanakat llakisitas uñachtʼayani.\nTiempompejja, jiwki uka familiapajj kunanaksa lurirïna, kunjam jaqënsa ukanakat parlañ munapjjaspawa. Ukanakat parlañajj wali askïspawa, ukhamatwa jupanakar kusistʼaysna. Pam sat warmirojj ukaw yanaptʼäna, chachapan jiwatapajj sojjta maräjjewa. Jupajj akham siwa: “Kuntï Ian esposojajj luririkatayna ukanakwa cuenttʼapjjetäna, janiw nayajj ukanak lurirïtap akchʼas yatkayätti, ukanak yatiñajj wal kusisiyitu” sasa.\nMä munat familiap aptʼasipki ukanakarojj qalltanakwa yanaptʼapjje, ukampis qhepatjja amigonakapajj armasjjapjjewa sasaw yatjjattʼatanakajj sapjje. Ukhamajj janiw jupanakat armasiñasäkiti, chuymachtʼaskakiñasawa. * Jupanakajja kunjamsa jikjjatasipjje ukjja mayninakampiw parltʼañ munapjje, jiwasatï jupanakar istʼañäni ukhajj wal yuspärapjjestani.\nJapón markankir Kaori tawaqot parltʼañäni, jupanjja mamapaw jiwäna. 15 phajjsinak qhepatjja jilïr kullakapaw jiwarakïna, ukhaman uñjasisajj wali llakitaw jikjjatasïna. Uk uñjasajj amigonakapaw wal yanaptʼapjjäna, yamas Ritsuko sat mä jilïr warmejj nayaw yanaptʼaskäma sasaw säna. Kaorejj akham siwa: “Ukajj janiw nayatakejj waljamäkänti. ‘Mamaj lantejj janiw khitis utjkaspati’ sasaw amuyirïta, ukhamäkchïnsa jupajj wali sum uñjitäna, ukaw jupar munasiñatak yanaptʼawayitu. Qhepatjja, mamajarjamaw uñj-jjayäta. Sapa semanaw yatiyirisa, tantachäwirusa panin sarapjjerïta. Juntʼümsa, manqʼsa wajjtʼapunirïtuwa, tarjetanaksa cartanaksa churarakirïtuwa. Ritsuko ‘mamajajj’ walpun yanaptʼawayitu” sasa.\nMamapan jiwatapatjja, 12 maranakaw pasawayjje. Jichhajja, Kaori kullakajj esposopampiw Bibliat vecinonakaparu yatichasipki. Jupajj akham siwa: “Ritsuko ‘mamajajj’ janipuniw nayat armaskiti. Utajar sarkta ukhajja, jupar visittʼirejj sarapuntwa ukat wali kusisitaw jikjjatasirakta” sasa.\nChipre markankir Poli sat kullakarojja, ukhamarakiw mayninakajj yanaptʼapjjatayna, jupajj Jehová Diosan Testigopawa. Sozos sat esposopajj wali munasirïnwa, tamapankir wajchanakaru, viudanakarojja utaparuw manqtʼasiñataki invittʼirïna (Santiago 1:27). Jupajja, 53 maranïkäna ukhaw pʼeqen tumoranïtap layku jiwjjäna. Esposapajj akham siwa: “Wali munat esposojampejj 33 maranakaw jakasiwayapjjta, jichhajj jiwatäjjewa” sasa.\nKhitinakatï mä munat familiarap jiwipan llakita jikjjatasipki ukanakarojj chuymachtʼañasapuniwa.\nChachapan jiwatap qhepatjja, Poli kullakajj 15 marani Daniel sullka yoqapampiw Canadá markar sarjjapjjäna. Uka markanjja, Jehová Diosan Testigonakapan tantachäwiparojj sarasipkakïnwa. Kullakajj akham siwa: “Kuna jan walitï pasapkitäna ukjja, janiw uka markankir jilat kullakanakajj yatipkänti. Ukhamäkchïnsa, suma arunakampiw parltʼapjjetäna, yanaptʼapjjarakitäna. Ukajj wawajatakejj wali askipunïnwa, jupajj jan awkinëjjasajj ukham yanaptʼatäñ walpun munäna. Tama uñjir jilatanakajj Daniel wawajarojj wal yanaptʼapjjäna, jupanakat maynïrejj kusistʼañatakisa, pelot anatir sarañatakis jawsapunirïnwa” sasa. Jichhajja, Poli kullakampi Daniel yoqapampejj kusisitaw jakasisipki.\nKhitinakantï mä munat familiarapajj jiwjje ukanakarojj kunayman toqetwa yanaptʼsna ukat chuymachtʼaraksna. Bibliajja, jutïr urunjja janiw jiwañajj utj-jjaniti sasaw chuymachtʼistu. Uka toqetwa akjjar jutki uka yatichäwin yatjjataskañäni.\n^ tʼaqa 6 Yaqhepanakajja, mä calendarioruw qellqtʼasipjje, ukhamat uka urunakan wakiskani ukha chuymachtʼañataki.\nDiosan arsutapajj phoqasiniwa sasajj ¿taqe chuymati confiytanjja?\nNAYRÏR PAGINAN PʼEQEÑCHÄWIPA Maynejj jiwjje ukhajj kamachsnasa\nNAYRÏR PAGINAN PʼEQEÑCHÄWIPA ¿Jachañajj walikïskpachati?\nNAYRÏR PAGINAN PʼEQEÑCHÄWIPA Jan sinti llakisiñatakejj ¿kuns lursna?\nNAYRÏR PAGINAN PʼEQEÑCHÄWIPA ¿Kunjamsa chuymachtʼsna?\nNAYRÏR PAGINAN PʼEQEÑCHÄWIPA Jiwatanakajj jaktanipjjaniwa\nBIBLIAT YATJJATASAW NAYRA JAKÄWINAKAPJJA JAYTAWAYAPJJE Warminakar respetaña ukat jakäwij sum uñjañwa yateqawayta\nJUPJAM IYAWSÄWINÏPJJAÑÄNI ‘Jïsa nayajj saräwa’\nText Aka archivonakanwa qellqatanak apaqasma YATIYAÑATAKI 2016 Núm. 3 | Maynejj jiwjje ukhajj kamachsnasa\nAudio Aka archivonakanwa grabacionanak apaqasma YATIYAÑATAKI 2016 Núm. 3 | Maynejj jiwjje ukhajj kamachsnasa\n2016 Núm. 3 | Maynejj jiwjje ukhajj kamachsnasa\nYATIYAÑATAKI 2016 Núm. 3 | Maynejj jiwjje ukhajj kamachsnasa


Aka luräwix Qhichwa arur yanapt’aña ukhamarakiw yaqha arunakar yanapt’añatakiw thaqi · Global Voices Aymarata\nAka luräwix Qhichwa arur yanapt’aña ukhamarakiw yaqha arunakar yanapt’añatakiw thaqi\nJaqukipäw uñt'ayata/apkatata 2 Taypi sata phaxsi 2017 20:07 GMT\nAka blog ullart'apxañäni English, Español, Français, Malagasy, srpski, Español\nCaptura de pantalla de video de YouTube, ingeniero Luis Camacho Caballero jupan waraqäwipa.\nKuélap janiw wali akanakax munatakiti peruano cultura chachapoyas jikxatasiwaAmazonas. Aka sutix herramienta de recopilación ukhamarakiw Aka amtawix QhichwaASR taqiw mä RAH, quechua ukampi.\nLuis Camacho Tatax ingeniero electrónico ukhamarakiwa aka amtaw taypinxa. niya sarantayatawa wali jach’a irnaqaw munasi kunalaykutix markanakasan arunakap Jan chhaqañapataki janir aka siglo tukuskipana. Ukhamw arsuwatana de Facebook, satawa Atuq Kamachikuq («atuq» es zorro en quechua):\nkuntix amtka ukhamaruw sarantaskta: cuputanatartuq markanakasan arunakapax apanaqatawa.\nMäuñacht’äwinxa aka pachpatuqinx aka 2015, Luis Camacho tatax qhichwa arsurinapkarux yanpaptpt’ mayiwayatana kunalaykutix qawqha quicha arutix aruskipatachix ukjpach qillxthapitañapataki, niyas patak waranq arunakaw qillxthapitani akanakax niyapun patak jaqin arsutañapawa, ukhamarakiw arsurinakax qhichwa jaqinakañapawa janiw aka aru yatiqatanakañapakiti.\nAkham lurañatakix mä jawilltaw luratana khitinakatix qhichwa jaqinakapk jupanakataki, nayraqat luräwin khitinakatix chhijllatanx jupanakax pankanak ullaraphañapanxa.\nPäyir lurawinxa, khitinakatix chhijllatapxan jupanakax ist’asin qillsupxarakina. Tukt’ayarux, sapa tamarux kunayman jakawit aruskipayatana ukatx aka aruskipäwinakax waraqt’arakinw qillqsuñataki.\nWaraqatanakax janiw naraqat yatxatañatakikiti. Aka luräwinx askiw qawqha arunakatix waraqataki, arupirwakasphas ukhama. Aka yatxatawix taqiw qhichwa arunak apthapiña kunalaykutix amtäwix arunak qillqthapiñawa, ukhamat luräwix jasakiñapataki.\nAruskipawinw Luis Camacho jilatampi kunjamas yatxatäwix sarantaski ukatuqita\nLuis Camacho (LC): niyaw patak pacha ukha waraqaw utjxi. Radio sur Perú jupanakaw waraqanak jayt’awapxi ukhamarakiw waranq yanapt’arsurinakax jayt’ant’awapxi. Janiw akax niyakiti jan ukast walja iranaqirinakaw munasiskaki. ¡taqiniw jawillt’atapta!\nGV: ¿Kunas aka luräwin antäwipaxa?\nLC: Aka waraqanak mäkinaw jaqukipxäni. Jichhax irnaqataskiw aka nayrir uräwinx aka luräwix 2018 uka mar qalltkan uñacht’ayatäni.\nGV: ¿kuna lurawinakas akat qhiparux utjani?\nLC: aru jaqukipir tukuyaña. Ukhamarakiw jichha marax yaqha arunak waraqañ muntha, sañan aymara ukhamarak ashaninka. Nayraqatax amtawijanakankix Quichua arunakax atamirtuqir apkatataxañapataki ukhamarak yaqha sudamericanos arunakax atamirtuqir apkatataxañapataki. Akanakatakix qullq yanapt’aw minado, ukhamarakiw yanapt’ thaqaskta.\nCamacho jilatax amtawarakiw luraña jutup ar jaqukipiri de quechua/aymara a castellano, inglés y chino y viceversa. En aka waraqax, amuyaysituw kunjamas irnaq aka luririxa, waraqatanak Quichua arut qillqs.


Jan maynis maynis “janiw” sasipjjamti, jan ucasti oración lurañ laycu, jumanac pura arust'asipjjasma mä tiempo jan jac'asiñataqui ucqhaquiw “janiw” sasipjjasmajja. Uca pasatatsti wasitatwa jumanacajj juntasjjapjjañama, inampis maynejj janchipar jan atipirjamäsajj Supayampi yant'atajja juchar purispa.\nSaúl reyimpina, Jonatán yokapampina jiwatapatsti wali jachapjjäna, wararipjjaraquïna, uqhamaraqui israelitanacajj atipjata uñjasipjjatapatsa. Dios Tatitun ejercitopajj atipjatätapata jayp'ucamaw ayunapjjaraquïna.\nMä urojj cunapachatejj jupanacajj Tatitur yupaychasipcäna, uqhamarac ayunasipcäna ucapachajja, Kollan Ajayojj jupanacarojj aqham sänwa: “Bernabeampir Saulompir yakhacharapipjjeta, cawquïr luräwitaquitejj jupanacar jawsctjja ucataqui.”\nSapa iglesianracwa jilïri jakenac utt'ayawayapjjäna. Ucatsti oracionampi ayunompi lurasinjja, cawquïr Tatiturutï iyawsapcäna ucaruw catuyawayapjjaraquïna.\nJaniw nayajj suma mank'anacjja mank'cäyätti, janiraquiw aychsa ni vinsa mallt'caraquïyätti, ni cuna casta suma k'aphinacampis uscuscaraquïyätti, uca quimsa semananac pasañapcama.\n“Saram, Susa marcanquir take judionaca tantacht'anim, ucatjja ayunapjjam nayataqui; janiw mank'apjjätasa, ni umapjjaraquïtasa quimsa uru, quimsa aruma. Nayasti tawako warmi uywatanacajjampejja uca quipcaraqui lurapjjaraquëjja, ucatjja nayajj reyimpi parliriw saräjja, uqhama lurañajja leyirjamajj janis walïscpan. Ucampis jiwayapjjetanejja, jiwayasipcaquitpana” sasa.\nMoisesasti Tatitumpi chicänwa pusi tunca uru, pusi tunca aruma jan mank'ata, uqhamarac jan umas umt'ata uqhama; jupasti kala tablanacaruw kellkascäna Diosan tunca camachi arunacapjja.\n“Ucampis jichhajja, Tatitojj siwa: Take chuymampi nayan ucar cuttanjjapjjam. ¡Ayunapjjam, arnakasipjjam, jachapjjaraquim! sasa.\nNayajj semananjja pä cutiw ayunta, churaracsmawa sapa tuncat maya cuntejj jicjjatta ucanacata’ sasa.\nLlaquisiñat jan mank'cta ucapachajja, nayat larusipjjetu;\n Nayajj jupanacar usuntir uñjasajja, walpun llaquisïyäta, qhanqha isimpiw isthapisïyäta, janiw mank'cäyätsa, chuyma mankhejjansti, janiw Diosat mayirapiñ karjascäyätti. Uñt'at masitjama, jilajjatjam llaquit sarnakäyäta; taycajjas jiwcaspajj uqhamaw chuyma cawcst'at jacäyäta.\n “Ucampis jichhajja, Tatitojj siwa: Take chuymampi nayan ucar cuttanjjapjjam. ¡Ayunapjjam, arnakasipjjam, jachapjjaraquim! sasa. ¡Jumanacasti Tatitu Diosamar cuttjjapjjam, isinacama ch'iyanokcamayjja, chuymanacamaya ch'iyanokapjjamjja! Tatitojj munasiriwa, qhuyapayasiriraquiwa, paciencia chuymaniwa, munasiñapas jach'araquiwa; cuna mutuyäwetejj utjqui ucsa, jiwasatjja jayar apanucjjañataquisa.\n Ucat Tatitur mayisina uqhamarac ayunasinjja, amparanacap jupanacjjar lokjjatasinwa qhitapjjäna. Ucatsti Kollan Ajayun qhitatäjjasinjja, Bernabeampi Saulompejja, Seleuciaruw sarapjjäna, ucqhatsti Chipre islaruw botet sarapjjäna.\n Ucatsti nayajj Tatitu Diosaruw mayisiscaraquïyäta, juparuw achict'asiraquïyäta, ayunasina, chhanqha isinacampi isthapisisa, khellaru kont'asisaraqui. “Tatitu Diosajjaruw mayisiscäyäta, juparusti aqham sasaw arsuraquïyäta: ‘Tata, jumajj jach'a ch'amani Diosätawa, arsutanacamarojj phokhapuntawa, qhitinacatejj camachi arunacam phokqui ucanacarusa munasiñamjja uñacht'ayaractawa. Nanacajj juma nayrakatan jucha lurapjjta, ñankhanacsa lurapjjaracta; cunatejj jan walïqui ucacwa lurapjjtjja, jumaru apanucusaw jacapjjaracta; camachi arunacamsa, arsutanacamsa apanucupjjaractwa.\n Cunapachatejj Natán profetajj utaparu cuttanjjän ucqhasti Tatitojj usuntayänwa Uriasan warmipajj Davidataqui wawachascän uca wawarojja, niya jiwt'irpachjama usuntataraquïnwa uca wawajja. Ucapachaw Davidajj Diosarojj wali achict'asïna, ayunasina orakeru iquisina. Cawquïri jilïri jakenacatejj palaciopan jacapcän ucanacasti, sarasin Davidarojj achict'apjjaraquïnwa oraket sartjjañapataqui, ucampisa jupajj janiw sartañ muncänti, janiraquiw jupanacampi chicas mank'cänti.\n1 Reyes 21:25-27\n (Acab reyjama jan walinaca Tatitun nayrakatapana lurirejja janiw qhitis utjcänti Jezabel warmipana amtayatap laycu. Mä ajjtaña luräwi luräna yakha diosanacar yupaychasina, cunjämatejj take amorreonacajj lurapcäna uqhama, Tatitusti uca jakenacaruraquiw jakonucüna israelitanacana nayrakatapata). Cunapachatï Acab reyejj take uca arunaca ist'äna ucqhajja, isipjja ch'iyanokasïnwa, ucatsti chhanqha isinacwa uchasïna, uqhamarac ayunaraquïna. Uca isimpiraquiw iquiraquïna, wali llaquitaw sarnakaraquïna.\n Ucansti Jesusajj pusi tunc uruw ucancäna, Supayasti yant'araquïnwa. Ucürunacanjja janiw cuns mank'cataynati, ucat jupajj mank'at awtjayasïna. Uqhamäsquiriruw Supayajj jupar saraqui: —Jumatejj Diosan Yokapästajja, aca kalanacarojj t'ant'ar tucuyam —sasa. Jesusasti juparojj sänwa: —Kellkatanjj siwa: ‘Janiw jakejj t'ant'a sapampiquiti jaccani, [jan ucasti take cuntejj Diosajj sisqui uca arunacampiw jacaraquini].’\n Ucatsti takeruw yatiyta Ahava sat jawira jac'ana ayunañataqui, uqhamata Diosan nayrakatapana juchanacajja uñt'asiñanacajjataqui, uqhamarac mayiñataqui sumaqui nanacar sarayañapataqui, familianacajjaru, uqhamarac yänacajjarusa. Nayasti p'enkasïyätwa reyita caballería soldadonaca mayiña nanacar thaquin uñisirinacata imañapataqui, nanacajj reyirojj sapjjäyätwa: “Diosajj imiwa take qhitinacatejj jupar thakapqui ucanacarojja, ucampisa qhitinacatejj juparu apanucupqui ucanacarusti Diosan ch'amapasa, colerapasa jupanac contrawa” sasa. Ucatwa ayunasina Diosar achict'asipjjta take ucanacata, ucatsti jupajj ist'apjjetuwa.\n “Cunapachatejj jumanacajj ayunapcäta ucqhajja, jan llaquit ajanuni sarnakapjjamti, cunjamtï uca c'ari chuymaninacajj lurapqui uqhamjja. Ucjja jupanacajj lurapjjewa jakenacan: ‘Ayunascataynaw’ sayasiñataquiqui. Khanacwa sapjjsma, uca luratapatjja catokjjapjjewa. Cunapachatejj jumajj ayuncät ucqhajj ajanum jarekasim, ñic'utamsti sumrac asquicht'asim, uqhamata jakenacajj jan amuyapjjañapataqui juman ayunascatama. Juma sapampïquis uca Awquimaquiwa yatiñapajja, ucatsti jupajj bendiciraquïtamwa.\n ucampis sapjjaraquiwa: ‘¿Cunataquirac ayunañänisti, Diosajj janejjay uñjcchitejja? ¿Cunataquirac ch'am tucuscañänisti, jupajj janejjay amuycchitejja?’ sasa. Ayunañ urusti jumanacajj aljasiñanacaruw uscusipjjtajja, irnakerinacamatsa k'al ch'amjja thalsupjjtajja; ayunañ urojja jumanacajj ch'ajjwañanacana jucha lurañanacanwa sarnakapjjtajja, jiwayañatacjamaraquiw ch'acuntasipjjtajja. Uqham ayunañ urunjja janiw nayajj mayisitanacamjja ist'quiristti. ¿Jumanacasti amuyapjjtati cawquïri ayunañatejj llact'ata jicjjatasiñäqui, p'ekes mä alir uñtata alintata, uqhamaraqui llaqui isimpi isthapita khelljjan iquiñäqui ucajj cheka ayunütapa? ¿Ucaruti jumanacajj ‘Ayuno’ sapjjta? ‘¿Tatitun suma urupa sapjjaracta?’ Chekpachansa janiw ucajj uqhamäquiti, cawquïri ayunotejj cusisiyquitu ucajj acawa: Cunatejj jan chekapäqui uca ñach'jjäsir cadenanac t'akjjaña, yugor ñach'jjäsquis uca chinunaca jararaña, t'akhesiyatanacarusti jan juc'ampi t'akhesiyjjaña, uqhamarusa take cunatejj jan walïqui ucanac tucjaña; mank'at awtjatarusti mank'a churaña, jan utaninacarusti utamaru catokaña, jan isinirojj ist'ayaña, jake masirusti yanapt'añaraqui.\n Uca marcanquiri jakenacasti jach'at jisc'acamaw Diosaru iyawsapjjäna. Ayunaña amtapjjäna, llaquisiñatsa chhanqha isinacampiw isthapisipjjaraquïna. Cunapachatï Nínive marcan reyiparu uca yatiyäwinacajj purïna ucqhajj, jupajj konuñapat sartasinjja, suma isinacap apsusisinjja, llaqui isimpiw isintasiraquïna, ucatsti khelljjaruw kont'asiraquïna. Ucatsti, reyejja jilïrinacapampi take marcpacharuw mä leyi yatiyäna, aqham sasa: “Janiw qhitis cunsa mank'añapäquïti, ni uywanacasa, ovejanacapasa, vacapasa, janipuniwa mank'añapäquiti ni umañapäquisa. Ucatsipana, takenis chhanqha isinacampi isintasipjjpan, take ch'amapampi Diosat art'asipjjpan, sapa maynirac jan wali sarnakäwipjja jaytjjapjjpan, jan walinac luras sarnakcchi ucanacasa. Inach Diosajj perdonistani, jach'a colerapsa apartayasjjaraquispa, uqhamat jani jiwarañasataqui” sasa.\n Jesusasti mä uñtasïwi tokew yatichäna, jan mayjt'asis oración lurañataqui. Jupanacarusti sänwa: “Mä marcan mä juesaw utjäna. Jupasti janiw Diosarojj ajjsarcänti, janiraquiw jake masiparus yäkerïcänti. Uca pachpa marcanjja utjaraquïnwa mä ijma warmi. Jupasti jan inact'asaw aca juezar quejasir sarirïna, uñisirip contra. Walja urunacaraquiw uca juezajj jan ist'añ muncänti uca warmirojja. Ucatsti amuyt'asisin saraqui: ‘Diosarojj janiw ajjsarcti, janiraquiw qhitirus yäkcaractti. Ucampis aca ijma warmin nayar sinti jutatap laycojja, ist'äw quejapjja jan juc'amp colerayir jutascañapataqui’ ” sasa. Tatitusti saraquïnwa: “Uqham siwa khoru juezajja. Uqhamasti Diosajj ¿janit arjjatcaraquispasti jupar arumay uru arnakasipqui uca ajllitanacaparusti? ¿Janit janc'aqui yanapt'caspajja? Jumanacarusti sapjjsmawa, janc'aquiw arjjatani. Ucampis cunapachatejj Jaken Yokapajj jutcani ucqhajja ¿jicjjataniti iyawsañan jakenacjja aca orakenjja?” Jesusajj parlänwa yakha uñtasitata, cunjämatejj yakhepanacajj jupapacha asquit uñt'asipjjäna mayninacar jisc'achasa. Ucanacarusti saraquïnwa: “Pä chachaw templor maqhatapjjäna Diosat mayisiri, maynïrejj fariseönwa, maynïristi impuesto cobririraquïnwa. Fariseojj sayt'asisin Diosat mayisïna, aqham sasa: ‘Oh Dios, yuspagaransmawa nayajj janiw yakhanacjamäcti, lunthata, jan wali jake, wachoka juchan sarnakeri, janiraquiw aca impuesto apthapir jakjamäctsa. Nayajj semananjja pä cutiw ayunta, churaracsmawa sapa tuncat maya cuntejj jicjjatta ucanacata’ sasa.


Bible Verses On The Topic: Names of God -> God\nGod: [Names of God]\n Ucat Diosajj Moisesarojj saraquïnwa: —NAYÄTWA QHITÏCTEJJ UCAJJA. Uqham sasaw israelitanacarojj säta: ‘NAYÄTWA sisqui ucawa qhithanitu jumanacan ucarojja’ sasa. Ucampis Diosajja Moisesarojj sascaquïnwa: —Israelitanacarojja aqham sätawa: ‘Abraham, Isaac, Jacob uca nayra awquinacaman Tatitu Diosapawa nayarojj jumanacan ucaru qhithanitu.’ —Jupajj siwa: —Acawa nayan wiñayatac amtasiña sutejjajja, uca sutejjawa takenitaquisa wiñayan wiñayapataquejja.\n“Janiwa Tatitu Diosaman sutipjja inamayataqui aytasïtati, jupasti inamay sutip aytasirirojj mutuyaquipuniniwa.\n“Janipuniw yakha diosanacarojj yupaychapjjätati, Diosasti janiw munquiti yakhampïpjjañama, jan yakhampïñap muniri sataraquiwa.\nTake cunan kalltäwipanjja Diosajj alajjpacha, uqhamarac acapacha luräna.\nCunapachatejj Abramajj llätunc tunca llätuncani maranëjjan ucqhaw Tatitojj jupar uñstäna, ucatsti saraquïnwa: —Nayätwa take ch'amani Diosajja; jumasti nayan nayrakatajjanjja cheka asqui sarnakam,\nNayätwa Tatitojj, ucaraquiw sutejjajja, janiraquiw muncäti cunatejj nayar churañäqui ucjja yakhar churayañjja, janiraquiw yakha diosanacarus yupaychaycäti naya lantjja.\nNayätwa Tatitojja, janiw yakhajj utjquiti, nayat yakha Diosajj janiw utjquiti. Nayaw jumarojj nuwasiñataqui waquichsma, jumajj nayar jan uñt'cchiyästa ucasa,\n“Ucatpï jichhajj mäpita jach'a ch'amajja uñacht'ayäjja; uqhamatwa yatipjjani nayan sutejjajj Tatitütapa.”\nCunapachatejj take cuna kalltcäna ucqhajja, Arojj utjapunïnwa; qhä Arusti Diosampïnwa, uca Arusti Diosänwa.\nUcat angelajj saraquïnwa: —¿Cunataquisa jumajj sutejja yatiñ munta? Muspharcañawa jan yatiyañjama —sasa.\n“Jan c'ari arsüwinac nayan sutejjaru luramti, uqham lurasajj Tatitu Diosaman sutipwa ñankhachtajja. Nayätwa Tatitojja.\nUcatpï jumanacajj aqham mayisipjjätajja: ‘Alajjpachanquir nanacan Awquejja, sutimajj jach'añchatäpan.\nTake acapachanquir jakenacar yatiyir sarapjjam, nayar arquir tucuyapjjam; bautisapjjam Dios Awquina, Dios Yokana, Dios Kollan Ajayun sutiparu.\nJaniw yakha qhitinsa khespiyasiñajj utjquiti. Janiraquiw acapachanjja yakha sutejj Diosan churata utjquiti, jakenacan khespiyasipjjañapataquejja.\nTatitun sutipajj imantasiña jach'a torrer uñtatawa, asqui jakenacajj jupan ucar imantasiñataqui jutapqui ucanacataquejja.\n¿Qhitis alajjpacharu maqhati, sarakanisa? ¿Qhitis thayarojj amparapar k'apjjäsispajja? ¿Qhitis lamar kotarojj isipampi llawuntaspajja? ¿Qhitis oraken korpanacapjja utt'ayejja? ¿Jumajj yattati jupan sutipjja, uqhamarac wawapan sutipsa?\nNayasti sutimarojj jach'aruw aptä, arsutanacajjsti sapüruw phokharaquï.\n“Nayätwa kalltasa tucuyasa, A, Z letranacjama”, siw jach'a ch'amani Tatitojja, uca Diosasti utjascapunïnwa, utjascaquiwa, jichhas utjascaquiniwa.\nJaniw esclavo tucuyir ajayu catokapctati ajjsaratac sarnakascañataqui, jan ucasti catokapjjtawa Diosan wawapa tucuyquistu uca Ajayu, ucat jupajj arsuyistu: “Nayan Awquejja” sasa.\n Yakhepanacajj nuwasiñ carronacaruw alcatapjje, yakhanacasti walja caballonacaruw chuym uchapjje; jiwasanacasti Tatit Diosasaruw art'asipjjtan. Jupanacajj tincurayataw uñjasipjje, jiwasanacasti ch'amaniw sayt'asisipctan.\n Uqhamat Jesusan sutip ist'asinjja take jaquir jakenacasa, acapachansa, alajjpachansa, mankhapachansa, quillt'asipjjañapataqui, ucat takeni arsuñapataqui Jesucristojj Tatitütapa, Dios Awquejj jach'achatäñapataqui.\n Moisesasti Diosarojj saraquïnwa: —Nayatejj sarasina israelitanacarojj säjja: ‘Nayra awquinacaman Diosapaw nayarojj qhithanitu’ sasa. Ucatsti jupanacajj nayaru jisct'apjjetaspa: ‘¿Cunas sutipajja?’ sasa; ucqhasti nayajj, ¿cun säsa jupanacarojja? —sasa. Ucat Diosajj Moisesarojj saraquïnwa: —NAYÄTWA QHITÏCTEJJ UCAJJA. Uqham sasaw israelitanacarojj säta: ‘NAYÄTWA sisqui ucawa qhithanitu jumanacan ucarojja’ sasa. Ucampis Diosajja Moisesarojj sascaquïnwa: —Israelitanacarojja aqham sätawa: ‘Abraham, Isaac, Jacob uca nayra awquinacaman Tatitu Diosapawa nayarojj jumanacan ucaru qhithanitu.’ —Jupajj siwa: —Acawa nayan wiñayatac amtasiña sutejjajja, uca sutejjawa takenitaquisa wiñayan wiñayapataquejja.


Romanos 15 - Holy Bible [Aymara Bible 1997] - (Rom 15)\nTake qhitinacatejj iyawsañan ch'amanïctan ucanacajja, pisi iyawsañaninacan t'uqhachasitapjja jiwasanacaw apañasa, janiraquiw jiwas pachpataquiqui sumäñasäquiti.\nSapa mayniw jiwasanacajj jake masisatac take cunansa sumäñasa, jupan iyawsañapajj jiltañapataqui.\nCristosa janiw jupa quicparojj cusisiyascänti, jan ucasti cunatejj Kellkatanjja sisqui ucarjamaw sarnakäna: “Jumar tokepctam ucasti nayjjaruw puri” sasa.\nTake cunatejj nayratpach Kellkatan uchatäcän ucanacajj jiwasanacaruw yatichistu, llamp'u chuyma toke suyt'añasataqui, ucanracwa mä samarañsa jicjjattanjja.\nUcampis llamp'u cancañampi chuymachasiñampi churir Diosajja jumanacan jacäwimana yanappan sumaqui mayninacajj mayninacampi jacapjjañamataqui, Tatit Jesusanquirinacjama,\nuqhamata takenisa mayaqui jach'a Dios Awquisaru yupaychañataqui, jupasti Jesucriston Awquiparaquiwa.\nUqhamasti, jumanacajj purapat catokasipjjam cunjämtejj Cristojj jiwasanacar catokquistu Diosan gloriapataqui uqhama.\nNayajj sistwa, judionacar sirviriw Cristojj juti, uqhamat cunatejj nayra awquinacasampi arust'atäcän ucanac phokhañataqui, uqhamat uñacht'ayañataqui Diosajj arsutanacaparu phokherïtapa.\nCristojj jutaraquiw qhitinacatejj jan judiöpquis ucanacajj Diosar yupaychapjjañapataqui jupan qhuyapayasiñap laycu, cunjämatejj kellkatäqui ucarjama: “Uca laycuw yakha marcanac taypinsa yupaychäma, k'ochuraquïwa sutim jach'añchañataqui” sasa.\nYakhawjanjja saraquiwa: “Cusisipjjam marcanaca, Diosancquis ucanacampi.”\nYakha chekansti saraquiwa: “Take marcanaca, Tatitur yupaychapjjam, take jakenaca jupar jach'añchapjjam.”\nIsaías profetajj saraquiwa: “Isaí chachan saphipatwa sartanini. Jupasti marcanacar apnakeriw sartani. Ucatpï jupanacajj jupar suyt'apjjanejja.”\nUca suyt'añ churiri Diosajja, cusisiñampi, sumancañampi jumanacar phokhantpan juparu iyawsapjjatam laycu, uqhamat uca suyt'añanjja phokt'atäpjjañamataqui Kollan Ajayun ch'amap toke.\nJilatanaca, nayajj yattwa jumanacajj qhuyapayasiñamp, yatiñ cancañampi wali phokhantatäpjjatama, yatipjjaractawa maynit maynicamar ewjjt'añsa.\nUcampis aca cartjja kellkanipjjsmawa khanaqui jan jumanacan armapjjañamataqui. Ucsti luraractwa cunjämtejj Diosajj munasiñapanjja sisquitu,\nJesucristor sirviñataqui jan judiöpquis ucanac taypina. Sirvcta ucasti Diosan khespiyasiñ arunacap jupanacar khanañchcta ucawa, uqhamat jan judiöpquis ucanacar Diosajj mä ofrendjama catokañapataqui, ucanacasti Kollan Ajayun k'oma tucuyatawa.\nCristo Jesusar iyawsirjamajja, Diosar sirvitajjatjja cusistwa.\nNayajj parltwa cuntejj Cristojj naya toke lurqui ucaqui, uqhamat jan judiöpquis ucanacajj Diosar jaysapjjañapataqui. Take acanacasti phokhasiwa arsutanacampi luratanacampi.\nCunaymani milagronacampi jach'a luräwinacampiw Kollan Ajayun ch'amap toke nayajj Diosan arupa parlañjja phokta, Cristonaqui khespiyasiñajj utjatap yatiyasina, Jerusalenat kalltasina Iliria ucqhacama.\nUqhamwa khespiyasiñan utjatapjja nayajj khanañchañar uchasta, cawquintejj ni mä cuti Criston sutipajj arsutäcänsa uca chekanacana, uqhamat jan yakhan kalltatapjjaru lurañataqui.\nKellkatanjja saraquiwa: “Uñjapjjaniwa qhitinacatejj ni cunapachas jupatjja yatiyatäpcataynas ucanaca. Amuyt'apjjaraquiniwa qhitinacatejj ni cunapachas jupatjja ist'apcataynas ucanaca” sasa.\nUcataracpï jumanacan ucaru jan uñjir jutctejja, walja cuti muncchïyäta ucasa.\nUcampis jichhajj luräwejj-jja acawjanjja tucuyjjtwa, ucatjja cunjämtejj walja maranacatpacha jumanacan ucaru jutañ amtäyätjja,\njichhajja muntwa jumanacar tumpt'aña cunapachatï Españaru sarcä ucapacha. Ucat jumanacar uñjasinjja munaraquïwa jumanacan nayaru saräwejjan yanapt'apjjañama.\nJichhajj sarasctwa Jerusalenaru, ucanquir jilatanacataqui mä yanapa apasa.\nMacedonianquirinacajja, uqhamarac Acayanquirinacasa mä ofrenda apthapipjje Jerusalenancquis uca pist'at jilatanacataqui.\nJupanacataquejj uqham lurañajj wali sumawa. Chekpachansa jupanacajj manüpjjewa, Judeancquis uca iyawsirinacajj jaljasipjjänwa ajay token catokcatayna ucjja jan judiöpquis ucanacampi, ucatsti jupanacajj yanapapjjañaparaquiwa judionacarojj janchi tokenjja.\nAca luräwinaca tucjjasinjja, uqhamarac uca ofrenda jupanacar churjjasinjja Españaruw sarä, pascasinsti jumanacaruw tumpt'awayapjjäma.\nNayajj säyätwa: “Cunapachatejj jumanacan ucaru jutcä ucapachajj Tatitun arunacapampi phokt'ataw jutä, ucasti jumanacataquejj mä bendiciönaniwa” sasa.\nJilatanaca, nayajj achict'asipjjsmawa Jesucristo laycu, cuna munasiñtejj Ajayojj churquistu ucanjja nayampi mayachasipjjam nuwasiñana, Diosatsa mayirapipjjaraquita.\nMayipjjaraquim Judean utjquis uca jan iyawsirinacat imatäñajjataqui, nayajj apcta uca ofrendajj wali suma catokatäñapataqui Jerusalenancquis uca jilatanacana,\nDiosan munañapächi ucajj nayajj cusisita jumanacan ucaru puriñajjataqui, ucat sumancañajj jumanacanjj utjañapataqui.\nSumancañan Diosajj jumanacampipunïpan. Uqhamäpan.